Svetová obchodná organizácia		
		
	WT/MIN(05)/W/3/Rev.2
18. december 2005	
	(05-6190)	
		
 VI. MINISTERSKÁ KONFERENCIA
Hong Kong, 13. – 18. decembra 2005		

PRACOVNÝ PROGRAM Z DOHY

Návrh ministerskej deklarácie

Revízia

1.	Opätovne potvrdzujeme deklarácie a rozhodnutia prijaté v Dohe a taktiež rozhodnutie prijaté Generálnou radou 1. augusta 2004 a potvrdzujeme náš maximálny záväzok tieto implementovať. Pokračujeme v našom odhodlaní v roku 2006 plne uzavrieť pracovný program z Dohy a úspešne ukončiť rokovania otvorené v Dohe. 

2.	Zdôrazňujeme základný význam dimenzie rozvoja v každom aspekte pracovného programu z Dohy a znovu sa zaväzujeme tento program zmysluplne realizovať z hľadiska výsledkov rozhovorov o prístupe na trh a tvorbe pravidiel ako aj nižšie uvedených konkrétnych otázok týkajúcich sa rozvoja.   

3.	Pri napĺňaní týchto cieľov sme sa dohodli na nasledujúcom:

Rokovania o poľnohospodárstve	4.	Znovu potvrdzujeme náš záväzok voči mandátu pre poľnohospodárstvo, tak ako je uvedený v článku 13 Ministerskej deklarácie z Dohy a tiež Rámcovej dohode prijatej Generálnou radou 1. augusta 2004. Berieme do úvahy správu predsedu zvláštneho zasadnutia, za ktorú nesie vlastnú zodpovednosť (TN/AG/21, súčasť prílohy A).Vítame pokrok dosiahnutý na zvláštnom zasadnutí Výboru pre poľnohospodárstvo od roku 2004, ktorý je v správe zaznamenaný.

5.	V oblasti domácej podpory sú tri pásma pre redukcie v konečnej viazanej celkovej agregovanej miere podpôr a v celkovom znižovaní domácej podpory deformujúcej obchod, s tým, že vo vyšších pásmach budú vyššie lineárne redukcie. V oboch prípadoch bude členský štát s najvyššou úrovňou povolenej podpory v najvyššom pásme, dva členské štáty s úrovňou podpory na druhom a treťom mieste budú v strednom pásme a všetky ostatné členské štáty vrátane všetkých rozvojových členských štátov budú v najnižšom pásme.  Vyspelé členské štáty v nižších pásmach s vysokými relatívnymi hodnotami konečnej viazanej celkovej agregovanej miery podpôr budú navyše vyvíjať dodatočné úsilie pri znižovaní agregovanej miery podpôr. Berieme tiež do úvahy skutočnosť, že prišlo k určitému zblíženiu v otázkach znižovania konečnej viazanej celkovej agregovanej miery podpôr, celkového znižovania domácej podpory deformujúcej obchod a tiež de minimis limitov pre konkrétne produkty ako aj tých všeobecných.  Budú vytvorené obmedzenia zamerané na účinné zníženie domácej podpory deformujúcej obchod podľa Rámcovej dohody. Celkové zníženie domácej podpory deformujúcej obchod bude potrebné vykonať aj v prípade, ak by suma zníženia konečnej viazanej celkovej agregovanej miery podpôr, de minimis a platieb v modrej skupine bola inak nižšia ako suma celkového zníženia.  Rozvojové členské štáty bez záväzkov v oblasti agregovanej miery podpôr (AMS) budú oslobodené od povinnosti zníženia povolenej minimálnej podpory (de minimis) a celkového zníženia domácej podpory deformujúcej obchod. Kritériá zelenej skupiny budú posúdené v zmysle odseku 16 Rámcovej dohody, s cieľom, okrem iného, zaručiť, aby boli účinne pokryté také programy rozvojových členských štátov, ktoré spôsobujú len minimálnu deformáciu obchodu.

6.	Dohodli sme sa na tom, že do konca roku 2013 dosiahneme paralelné odbúranie všetkých typov exportných subvencií a obmedzení týkajúcich sa všetkých exportných opatrení s ekvivalentným účinkom. Dosiahneme to progresívnym a paralelným spôsobom, ktorý bude bližšie charakterizovaný v modalitách, tak, aby bola významná časť realizovaná do konca prvej polovice implementačného obdobia .Zaznamenávame zbližovanie názorov o niektorých prvkoch obmedzení pokiaľ sa týka vývozných úverov, vývozných úverových zábezpek alebo poistných programov s lehotou splatnosti 180 dní a menej.  Súhlasíme s tým, že tieto programy by mali byť samofinancovateľné, mali by odzrkadľovať konzistentnosť trhu, a tiež, že táto lehota by mala byť dostatočne krátka, aby účinne nebránila skutočnej komerčne zameranej disciplíne. Aby sa odbúrali praktiky štátnych obchodných spoločností, ktoré deformujú obchod, obmedzenia týkajúce sa  vyvážajúcich štátnych obchodných spoločností sa budú vzťahovať na využívanie monopolných kompetencií v budúcnosti, s cieľom, aby sa takéto kompetencie nemohli používať akýmkoľvek spôsobom, ktorý by viedol k obchádzaniu priamych obmedzení pre štátne obchodné spoločnosti v oblasti exportných subvencií, vládneho financovania a preberania rizika za straty.   Pokiaľ ide o potravinovú pomoc, znovu potvrdzujeme naše odhodlanie udržať ju na primeranej úrovni a zohľadňovať záujmy krajín prijímajúcich túto pomoc.  Na tento účel bude poskytnutý „sejf“ pre potravinovú pomoc „bona fide“, aby sa pri riešení krízových situácií vylúčili nepredvídateľné prekážky.  Okrem toho odstránime komerčné zneužívanie. 
Aby sme dosiahli tento cieľ, odsúhlasíme účinné obmedzenia pre potravinovú pomoc v naturáliách, speňažovanie a reexport, aby nejestvovala žiadna medzera v pokračujúcom subvencovaní vývozu. Obmedzenia pre vývozné úvery, vývozné úverové zábezpeky alebo poistné programy, štátne vývozné obchodné spoločnosti a potravinová pomoc budú skompletizované do 30. apríla 2006 ako súčasť modalít vrátane primeranej úpravy v prospech najmenej rozvinutých krajín a krajín s čistým saldom dovozu potravín, tak ako sú uvedené v článku 4 Marakéšského rozhodnutia.     Uvedený dátum odstránenia všetkých foriem exportných subvencií bude spolu s odsúhlaseným princípom progresivity a paralelizmu potvrdený až po skompletizovaní modalít.  Rozvojové členské štáty budú môcť využívať výhody plynúce z článku 9.4. Dohody o poľnohospodárstve ešte ďalších päť rokov po vypršaní lehoty pre odstránenie všetkých foriem exportných subvencií.  

7.	V oblasti prístupu na trhu vnímame pokrok dosiahnutý v ad valorem ekvivalentoch. Zavádzame štyri pásma štruktúry znižovania ciel, pričom si uvedomujeme, že sa v súčasnosti potrebujeme dohodnúť na príslušných prahoch – vrátane tých, ktoré sa vzťahujú na rozvojové členské krajiny. Uvedomujeme si potrebu dohodnúť režim pre citlivé výrobky, berúc do úvahy všetky zainteresované súčasti. Berieme tiež na vedomie skutočnosť, že v ostatnom čase sa vyskytol určitý posun v oblasti vymedzenia a režimu zvláštnych výrobkov a prvkov zvláštneho ochranného mechanizmu. Rozvojové členské štáty budú môcť samy určiť primeraný počet tarifných liniek pre zvláštne výrobky podľa ukazovateľov založených na kritériách pre potravinovú bezpečnosť, bezpečnosť živobytia a rozvoj vidieka. Rozvojové členské štáty budú mať tiež právo použiť zvláštny ochranný mechanizmus založený na spúšťacích mechanizmoch pre dovozné množstvá a cenu s tým, že systém bude presne definovaný neskôr. Zvláštne výrobky a zvláštny ochranný mechanizmus musia byť integrálnou súčasťou modalít a výsledkov rokovaní v oblasti poľnohospodárstva. 

8.	Pokiaľ ide o ostatné prvky zvláštneho a rozdielneho zaobchádzania, zaznamenávame tu najmä konsenzus jestvujúci v Rámcovej dohode vo viacerých otázkach vo všetkých troch pilieroch – domáca podpora, vývozná súťaž a prístup na trh – a tiež to, že nastal istý posun v ďalších otázkach zvláštneho a rozdielneho zaobchádzania.  

9.	Opätovne zdôrazňujeme, že nič z toho na čom sme sa tu dohodli neohrozuje našu dohodu, ktorá už bola premietnutá do Rámcovej dohody, o ďalších otázkach vrátane tropických výrobkov a výrobkov zvláštneho významu pre diverzifikáciu výroby a odklon od pestovania nelegálnych narkotických plodín, dlhodobých preferencií a erózie preferencií.  

10.	Zároveň si však uvedomujeme, že je ešte potrebné vykonať mnoho práce, kým sa podarí zaviesť modality a uzavrieť rokovania. Dohodli sme sa preto zintenzívniť prácu na všetkých otvorených otázkach, aby sme naplnili ciele z Dohy; najmä sme rozhodnutí zaviesť modality najneskôr do 30. apríla 2006 a predložiť komplexný návrh Dodatkov založených na týchto modalitách najneskôr do 31. júla 2006. 
	
Bavlna	11.	Pripomíname mandát poskytnutý členskými štátmi v rozhodnutí prijatom Generálnou radou 1. augusta 2004 riešiť otázky bavlny ambiciózne, rýchle a konkrétne, v rámci rokovaní o poľnohospodárstve v súvislosti so  všetkými obchod deformujúcimi politikami, ktoré majú vplyv na všetky tri piliere (prístup na trh, domáca podpora a vývozná súťaž), tak ako sú špecifikované v texte z Dohy a  Rámcovej dohode z júla 2004.Vnímame objem práce doteraz vykonanej v Podvýbore pre bavlnu a návrhy predložené v tomto smere. Bez toho, aby tým boli dotknuté súčasné práva a povinnosti členských štátov vo vzťahu k WTO, vrátane tých, ktoré vyplývajú z konania Orgánu pre urovnávanie sporov, opätovne potvrdzujeme naše odhodlanie ambiciózne, rýchle a konkrétne prijať nasledujúce jednoznačné rozhodnutie o bavlne v rámci poľnohospodárskych rokovaní a Podvýboru pre bavlnu:  
–	Rozvinuté krajiny zrušia všetky formy exportných subvencií pre bavlnu v roku 2006. 
–	V oblasti prístupu na trh poskytnú rozvinuté krajiny najmenej rozvinutým krajinám bezcolný a bezkvótový prístup pre vývoz bavlny od začiatku obdobia implementácie. 
–	[Uznávame, že cieľom je v rokovaniach dosiahnuť také zníženie obchod deformujúcich domácich subvencií pre výrobu bavlny, ktoré by bolo ambicióznejšie ako zníženie uskutočnené v zmysle akejkoľvek inej všeobecnej dohody, a tiež, že toto zníženie by malo byť realizované počas kratšieho časového obdobia ako je všeobecne k dispozícii.  Počas rokovaní sa budeme prioritne usilovať dosiahnuť takýto výsledok. ] 

12.	Pokiaľ ide o otázky rozvojovej pomoci pre bavlnu, vítame proces konzultačného rámca iniciovaný generálnym riaditeľom na účely implementácie rozhodnutí týkajúcich sa týchto otázok v zmysle článku 1.b rozhodnutia prijatého Generálnou radou WTO 1. augusta 2004.Berieme do úvahy jeho periodické správy a v nich zaznamenaný pozitívny vývoj v oblasti rozvojovej pomoci. Vyzývame generálneho riaditeľa, aby ďalej zintenzívnil úsilie pri konzultáciách s bilaterálnymi donormi a multilaterálnymi a regionálnymi inštitúciami s dôrazom na kvalitnejšiu súdržnosť, koordináciu a lepšiu implementáciu, a aby preskúmal možnosť využiť takéto inštitúcie na ustanovenie mechanizmu, ktorý bude riešiť pokles príjmov v sektore bavlny. Vnímajúc význam dosiahnutia väčšej účinnosti a konkurencieschopnosti v procese produkcie bavlny vyzývame komunitu poskytujúcu rozvojovú pomoc, aby ďalej zvýšila pomoc pre bavlnu a podporila úsilie generálneho riaditeľa. V tomto kontexte vyzývame členské štáty, aby podporovali spoluprácu Juh-Juh vrátane transferu technológií. Vítame reformné snahy afrických výrobcov bavlny zacielené na zvýšenie produktivity a efektivity a vyzývame ich k prehlbovaniu tohto procesu. Opätovne potvrdzujeme komplementárny charakter obchodnej politiky a aspektov rozvojovej pomoci pre bavlnu. Vyzývame generálneho riaditeľa, aby poskytol tretiu periodickú správu na našom ďalšom zasadnutí a vo vhodných časových intervaloch medzitým poskytoval najnovšie informácie Generálnej rade a plne informoval Podvýbor pre bavlnu o vývoji. Nakoniec žiadame generálneho riaditeľa aby vytvoril vhodný mechanizmus pre nadväzujúce činnosti a monitoring.
	
Rokovania o prístupe na trh nepoľnohospodárskych výrobkov (NAMA) 	13.	Znovu potvrdzujeme náš záväzok vo vzťahu k mandátu pre rokovania o prístupe na trh nepoľnohospodárskych výrobkov podľa článku 16 Ministerskej deklarácie z Dohy.  Zároveň opäť potvrdzujeme všetky body Rámcovej dohody o NAMA prijatej Generálnou radou WTO 1. augusta 2004.Berieme do úvahy správu predsedu negociačnej skupiny pre prístup na trh o jeho vlastnej zodpovednosti (TN/MA/16, príloha B).Vítame pokrok dosiahnutý od roku 2004 negociačnou skupinou pre prístup na trh, ktorý je zaznamenaný v uvedenej správe.

14.	Prijímame švajčiarsky vzorec s koeficientmi v hodnotách, ktoré majú okrem iného: 
•	znížiť alebo v prípade potreby odstrániť clá, ako aj znížiť alebo odstrániť colné špičky, vysoké clá a colné eskalácie najmä pre výrobky, ktoré sú zaujímavé z exportného hľadiska pre rozvojové krajiny; a 
•	plne zohľadniť zvláštne potreby a záujmy rozvojových krajín aj formou neúplnej reciprocity v oblasti záväzkov znižovania.  
Negociačnej skupine nariaďujeme čo najskôr finalizovať jej štruktúru a detaily.

15.	Znovu potvrdzujeme význam zvláštneho a odlišného zaobchádzania a neúplnej reciprocity pri záväzkoch znižovania, vrátane článku 8 Rámcovej dohody o  NAMA, ako integrálnych súčastí modalít.  Negociačnej skupine nariaďujeme čo najskôr finalizovať detaily.

16.	 Podľa článku 7 Rámcovej dohody o NAMA uznávame, že členské štáty vyvíjajú sektorové iniciatívy. Na tento účel nariaďujeme negociačnej skupine, aby preskúmala návrhy a určila tie, ktoré by sa mohli dať realizovať pre dostatočný počet zúčastnených.   Účasť by mala byť nepovinná.

17.	Na účely druhého odseku článku 5 Rámcovej dohody o NAMA, pre stanovenie základných sadzieb pre spustenie procesu znižovania ciel zavádzame nelineárny systém znižovania pomocou systému konkrétnych rozpätí.      Negociačnej skupine nariaďujeme čo najskôr finalizovať detaily.

18.	Berieme do úvahy pokrok pri konverzii ciel, ktoré nie sú  clá ad valorem na ad valorem ekvivalenty na základe dohodnutej metodológie uvedenej v JOB(05)/166/Rev.1.

19.	Berieme do úvahy všeobecnú zhodu názorov v otázke pokrytia výrobkov a nariaďujeme negociačnej skupine, aby zosúladila rozdielne názory v tých niekoľkých zostávajúcich oblastiach hneď ako to bude možné. 

20.	Ako dodatok k článku 16 Rámcovej dohody o NAMA si uvedomujeme výzvy pred ktoré môžu byť postavené členské štáty oslobodené od reciprocity v dôsledku liberalizácie režimu najprivilegovanejších krajín, ktorý z týchto rokovaní vyplynie. Nariaďujeme negociačnej skupine, aby zintenzívnila proces  posudzovania rozsahu problému a snažila sa nájsť možné riešenia. 

21.	Vnímame obavy štátov s malými, zraniteľnými ekonomikami a ukladáme negociačnej skupine určiť spôsob ako poskytnúť flexibility pre tieto členské štáty bez toho, aby sa vo WTO vytvorila podskupina členských štátov. 

22.	Vnímame pokrok dosiahnutý negociačnou skupinou pri identifikácii, kategorizácii a posudzovaní oznamovaných netarifných prekážok v obchode (NTB).Berieme tiež na vedomie skutočnosť, že členské štáty si vytvárajú bilaterálne, vertikálne a horizontálne prístupy k rokovaniam o NTB, a tiež to, že niektorými NTB sa zaoberajú iné fóra vrátane ostatných negociačných skupín. Uznávame potrebu konkrétnych negociačných návrhov a povzbudzujeme účastníkov, aby tieto návrhy predkladali tak rýchlo ako je to možné.    

23.	Zároveň si však uvedomujeme, že je ešte potrebné vykonať mnoho práce, kým sa podarí dohodnúť sa na modalitách a rokovania uzavrieť. Súhlasíme preto so zintenzívnením práce na všetkých otvorených otázkach, aby sme naplnili ciele z Dohy; najmä sme rozhodnutí dohodnúť sa najneskôr do 30. apríla 2006 na  modalitách a predložiť komplexný návrh Dodatkov založený na týchto modalitách najneskôr do 31. júla 2006. 
	
Rovnováha medzi poľnohospodárstvom a NAMA	24.	Uvedomujeme si, že je dôležité postupovať v otázke rozvojových cieľov tohto kola formou rozšíreného prístupu na trh pre rozvojové krajiny v oblasti poľnohospodárstva ako aj NAMA.    Aby sa podarilo dosiahnuť tento cieľ, našim vyjednávačom nariaďujeme zabezpečiť porovnateľne vysokú úroveň ambície v prístupe na trh pre poľnohospodárstvo a NAMA. Táto ambícia má byť dosiahnutá vyrovnaným a proporčným spôsobom, na základe princípu zvláštneho a rozdielneho zaobchádzania.
	
Rokovania o službách
	25.	Rokovania o obchode so službami musia byť zamerané na podporu ekonomického rastu všetkých obchodných partnerov a rozvoj rozvojových a najmenej rozvinutých krajín a musia patrične zohľadňovať právo členských štátov na reguláciu.  V tomto zmysle znovu potvrdzujeme a odvolávame sa na ciele a princípy vyjadrené vo Všeobecnej dohode o obchode so službami (GATS), v Ministerskej deklarácii z Dohy, v Usmerneniach a postupoch pre rozhovory o obchode so službami prijatých na zvláštnom zasadnutí Rady pre obchod so službami 28. marca 2001 a modalitách pre zvláštne zaobchádzanie s najmenej rozvinutými členskými štátmi v rozhovoroch o obchode so službami, prijatých 3. septembra 2003, ako aj v prílohe C rozhodnutia prijatého Generálnou radou WTO 1. augusta 2004.

26.	Vyzývame všetky členské štáty, aby sa na týchto rokovaniach aktívne usilovali dosiahnuť progresívne vyššiu úroveň liberalizácie obchodu so službami, pri zachovaní dostatočnej úrovne flexibility pre jednotlivé rozvojové krajiny podľa článku XIX GATS. V rokovaniach je nevyhnutné zohľadňovať celkovú veľkosť ekonomík jednotlivých členských štátov, ako aj veľkosť ich jednotlivých sektorov. Uvedomujeme si konkrétnu ekonomickú situáciu v ktorej sa  nachádzajú najmenej rozvinuté krajiny, ako aj problémy, ktorým sú tieto vystavené a uznávame, že od týchto krajín sa neočakáva prijatie nových záväzkov. 

27.	Sme pevne rozhodnutí zintenzívniť rozhovory v súlade s uvedenými princípmi a cieľmi, prístupmi a časovými rozvrhmi uvedenými v prílohe C tohto dokumentu, s cieľom rozšíriť sektorové a modálne pokrytie záväzkov a zvýšiť ich kvalitu. Z tohto pohľadu sa bude venovať zvláštna pozornosť sektorom a spôsobom privádzania záujmu o vývoz do rozvojových krajín.
	
Rokovania o pravidlách
	28.	Pripomíname mandáty v článkoch 28 a 29 Ministerskej deklarácie z Dohy a znovu potvrdzujeme náš záväzok v oblasti rokovaní o pravidlách, tak ako sme uviedli v prílohe D k tomuto dokumentu. 
	
Rokovania o TRIPS 
	29.	Berieme do úvahy správu predsedu zvláštneho zasadnutia Rady pre TRIPS, ktorá popisuje postup v rokovaniach o zavedení multilaterálneho systému notifikácií a registrácie zemepisných označení vín a destilátov, v zmysle mandátu podľa článku 23.4 Dohody o TRIPS a článku 18 Ministerskej deklarácie z Dohy, ktorá je uvedená v dokumente TN/IP/14, a súhlasíme so zintenzívnením týchto rokovaní, tak aby boli ukončené v rámci celkového časového rozvrhu vytýčeného v Ministerskej deklarácii z Dohy.  
	
Rokovania o životnom prostredí
	30.	Opäť potvrdzujeme mandát z článku 31 Ministerskej deklarácie z Dohy pre rozšírenie vzájomnej podpory obchodu a životného prostredia a vítame významné pracovné výsledky dosiahnuté na osobitnom zasadnutí Výboru pre obchod a životné prostredie. Členským štátom nariaďujeme zintenzívniť rokovania o všetkých bodoch článku 31, bez prejudikovania ich výsledku, s cieľom naplniť mandát. 
31.	Oceňujeme postup prác v zmysle článku 31(i), založený na návrhoch členských štátov týkajúcich sa vzťahu medzi jestvujúcimi pravidlami WTO a konkrétnymi obchodnými záväzkami zakotvenými v multilaterálnych dohodách o životnom prostredí (MEA).Ďalej oceňujeme prácu vykonanú v zmysle článku 31(ii), zameranú na vytvorenie účinných postupov pre pravidelnú výmenu informácií medzi sekretariátmi MEA a príslušnými výbormi WTO, ako aj kritéria udeľovania štatútu pozorovateľa. 

32.	Uznávame, že v ostatnom čase sa väčšie množstvo práce vykonalo v zmysle článku 31(iii) formou predloženia mnohých návrhov členských štátov a v diskusiách na zvláštnom zasadnutí Výboru pre obchod a životné prostredie, a tiež v technických diskusiách, ktoré sa tiež uskutočnili v rámci neformálnych zasadnutí zameraných na výmenu informácií bez ohľadu na stanoviská jednotlivých členských štátov.     Členským štátom nariaďujeme urýchlene dokončiť prácu v zmysle článku 31(iii).
	
Rokovania o uľahčovaní obchodu	33.	Pripomíname a znovu potvrdzujeme mandát a modality pre rokovania o uľahčovaní obchodu, ktoré sú súčasťou prílohy D rozhodnutia prijatého Generálnou radou 1. augusta 2004. S uznaním berieme na vedomie správu negociačnej skupiny, pripojenú v prílohe E k tomuto dokumentu, ako aj pripomienky našej delegácie k tejto správe, tak ako sú zachytené v dokumente TN/TF/M/11.  Schvaľujeme odporúčania uvedené v článkoch 3, 4, 5, 6 a 7 správy.
	
Rokovania DSU 	34.	Berieme do úvahy pokrok dosiahnutý v Dohovore o pravidlách a postupoch pri urovnávaní sporov (Dispute Settlement Understanding), tak ako je to uvedené v správe predsedu zvláštneho zasadnutia Orgánu pre urovnávanie sporov Výboru pre obchodné rokovania (TNC) a nariaďujeme zvláštnemu zasadnutiu pokračovať v práci tak, aby boli rokovania rýchle ukončené.
	
Zvláštne a rozdielne zaobchádzanie	35.	Opäť zdôrazňujeme, že ustanovenia o zvláštnom a rozdielnom zaobchádzaní predstavujú integrálnu súčasť dohôd WTO. Pokračujeme v našom odhodlaní naplniť mandát z článku 44 Ministerskej deklarácie z Dohy a rozhodnutia Generálnej rady WTO z 1. augusta 2004, ktorý sa týka preskúmania všetkých ustanovení o zvláštnom a rozdielnom zaobchádzaní s cieľom posilniť a upraviť ich tak, aby boli presnejšie, účinnejšie a funkčnejšie. 

36.	Berieme do úvahy prácu vykonanú v súvislosti s návrhmi konkrétnych dohôd, najmä piatimi návrhmi týkajúcimi sa najmenej rozvinutých krajín. Dohodli sme sa na tom, že prijmeme rozhodnutia uvedené v prílohe F k tomuto dokumentu..  Zároveň si však uvedomujeme, že je ešte stále potrebné vykonať mnoho práce. Zaväzujeme sa zaoberať sa rozvojovými záujmami a problémami rozvojových krajín (najmä tých najmenej rozvinutých) v oblasti multilaterálneho obchodného systému a opäť sa zaväzujeme ukončiť realizáciu úlohy, ktorú sme si dali v Dohe.  Nariaďujeme preto Výboru pre obchod a rozvoj, aby na zvláštnom zasadnutí urýchlene ukončil skúmanie všetkých zostávajúcich návrhov týkajúcich sa konkrétnych dohôd a  do decembra 2006 podal správu Generálnej rade WTO s jednoznačnými odporúčaniami pre prijatie rozhodnutia.

37.	Sme znepokojení nedostatočným pokrokom v oblasti návrhov kategórie II, ktoré boli postúpené iným orgánom a negociačným skupinám WTO.  Nariaďujeme týmto orgánom, aby urýchlene ukončili proces skúmania týchto návrhov a v pravidelných intervaloch podávali správy Generálnej rade WTO s cieľom zabezpečiť, aby jednoznačné odporúčania pre rozhodovanie boli pripravené najneskôr do decembra 2006.  Nariaďujeme tiež zvláštnemu zasadnutiu, aby pokračovalo v koordinácii svojho úsilia s uvedenými orgánmi tak, aby táto práca bola dokončená včas.

38.	Nariaďujeme ďalej zvláštnemu zasadnutiu, aby v rámci mandátu z Dohy pokračovalo v práci na všetkých ostatných otvorených otázkach  (vrátane širokospektrálnych otázok), na mechanizme monitorovania a začlenenia zvláštneho a rozdielneho zaobchádzania do architektúry pravidiel WTO, a poskytovalo pravidelné správy Generálnej rade WTO.
	
Implementácia	39.	Znovu opakujeme pokyn v rozhodnutí Generálnej rady z 1. augusta 2004 pre Výbor pre obchodné rokovania, negociačné orgány a ostatné príslušné orgány WTO, aby tieto zdvojnásobili úsilie pri hľadaní vhodných riešení, čo je prioritou pre otvorené otázky súvisiace s implementáciou. Berieme do úvahy prácu vykonanú generálnym riaditeľom pri konzultáciách ku všetkým otvoreným otázkam implementácie v zmysle článku 12(b) Ministerskej deklarácie z Dohy, vrátane otázok súvisiacich s rozšírením ochrany zemepisných označení podľa článku 23 Dohody o TRIPS na ďalšie výrobky okrem vín a destilátov, a taktiež otázok súvisiacich so vzťahom medzi Dohodou o TRIPS a Dohovorom o biologickej diverzite. Bez toho, aby tým boli dotknuté stanoviská členských štátov, žiadame generálneho riaditeľa, aby zintenzívnil konzultácie o všetkých otvorených otázkach implementácie v zmysle článku 12(b), v prípade potreby aj vymenovaním predsedov príslušných orgánov WTO za Priateľov a/alebo vykonaním systematických konzultácií. Generálny riaditeľ bude podávať správy každému pravidelnému zasadnutiu Výboru pre obchodné rokovania a Generálnej rade. Rada preskúma dosiahnutý pokrok a maximálne do 31. júla  2006 prijme vhodné opatrenia.
	
TRIPS a verejné zdravie	40.	Opäť zdôrazňujeme význam, ktorý prikladáme rozhodnutiu Generálnej rady z 30. augusta 2003 o implementácii článku 6 deklarácie z Dohy o Dohode o TRIPS a verejnom zdraví a taktiež úprave Dohody o TRIPS, ktorou boli nahradené jej ustanovenia.  Z tohto pohľadu vítame pracovné výsledky dosiahnuté v Rade pre TRIPS, ako aj rozhodnutie Generálnej rady zo 6. decembra 2005 o úprave Dohody o TRIPS.
	
Malé ekonomiky	41.	Opäť zdôrazňujeme náš záväzok voči pracovnému programu o malých ekonomikách a vyzývame členské štáty prijať konkrétne opatrenia, ktoré by zjednodušili plnú integráciu malých, zraniteľných ekonomík do multilaterálneho obchodného systému bez potreby vytvoriť ďalšiu podskupinu spomedzi členov WTO.   Berieme do úvahy správu zo špecializovaného zasadnutia Výboru pre obchod a rozvoj o pracovnom programe o malých ekonomikách pre Generálnu radu a súhlasíme s odporúčaniami pre pracovnú činnosť v budúcnosti. Nariaďujeme Výboru pre obchod a rozvoj, aby pod celkovým vedením Generálnej rady pokračoval v špecializovanom zasadnutí a sledoval postup v návrhoch malých ekonomík v negociačných a iných orgánoch, s cieľom poskytnúť odpovede na problémy malých ekonomík v oblasti obchodu čo najskôr, avšak  najneskôr do 31. decembra 2006.    Generálnej rade dávame za úlohu podať na našom ďalšom zasadnutí správu o pokroku a vykonaných krokoch spolu s akýmikoľvek ďalšími odporúčaniami. 
	
Obchod, zadlženosť a financie	42.	Berieme do úvahy správu poskytnutú Generálnou radou o výsledkoch práce a pokroku pri skúmaní vzťahu medzi obchodom, zadlženosťou a financiami a o posudzovaní akýchkoľvek možných odporúčaní o krokoch, ktoré je možné uskutočniť v rámci mandátu a kompetencií WTO podľa článku 36 Ministerskej deklarácie z Dohy a súhlasíme s tým, aby sa ďalej budovalo na základoch doteraz vykonanej práce a pokračovalo v zmysle mandátu z Dohy.         Generálnej rade ukladáme podať správu na našom ďalšom zasadnutí.  
	
Obchod a transfer technológií	43.	Berieme do úvahy správu poskytnutú Generálnou radou o výsledkoch práce a pokroku pri skúmaní vzťahu medzi obchodom a transferom technológií a o posúdení akýchkoľvek možných odporučení o krokoch, ktoré je možné uskutočniť v rámci mandátu s cieľom posilniť prísun technológií to rozvojových krajín. Uvedomujúc si význam vzťahu medzi obchodom a transferom technológií pre rozvojovú dimenziu pracovného programu z Dohy a využívajúc doposiaľ dosiahnuté výsledky súhlasíme s tým, že táto činnosť by mala pokračovať na základe mandátu podľa článku 37 Ministerskej deklarácie z Dohy. Generálnej rade ukladáme podať ďalšie informácie na našom nasledujúcom zasadnutí.
	
Článok 19 z Dohy 	44.	Berieme do úvahy pracovné výsledky dosiahnuté v Rade pre TRIPS podľa článku 19 Ministerskej deklarácie z Dohy a súhlasíme s tým, aby pracovná činnosť pokračovala podľa článku 19 Ministerskej deklarácie z Dohy a na základe doterajšieho pokroku dosiahnutého v Rade pre TRIPS. Generálna rada bude o svojej činnosti v tomto zmysle informovať na našom ďalšom zasadnutí.
	
Sťažnosti nezaložené na porušení TRIPS a situačné sťažnosti 	45.	Berieme do úvahy objem práce vykonanej v Rade pre obchodné aspekty práv duševného vlastníctva (TRIPS) v zmysle článku 11.1 rozhodnutia z Dohy o otázkach a obavách súvisiacich s implementáciou a článku 1.h rozhodnutia prijatého Generálnou radou 1. augusta 2004 a nariaďujeme jej pokračovať v skúmaní rozsahu a modalít pre typy sťažností podľa odsekov 1(b) a 1(c) článku XXIII GATT 1994 a predložiť odporúčania na našom ďalšom zasadnutí. Jestvuje dohoda, že členské štáty nebudú zatiaľ podávať takéto sťažnosti v zmysle Dohody o TRIPS.
	
Elektronický obchod	46.	Berieme do úvahy správy z Generálnej rady a vedľajších orgánov o pracovnom programe o elektronickom obchode a tiež sme si vedomí, že analýza otázok, ktoré sú súčasťou pracovného programu ešte nebola ukončená. Dohodli sme sa na oživení práce v tejto oblasti vrátane rozvojových otázok spadajúcich pod pracovný program a diskusií o postupe v oblasti obchodu okrem iného s elektronicky dodávaným softvérom. Dohodli sme zachovať súčasné inštitucionálne zabezpečenie pracovného programu. Vyhlasujeme, že členské štáty budú do ďalšieho zasadania pokračovať vo svojej súčasnej politike neuplatňovania ciel na elektronicky prenášané tovary. 
	
Najmenej rozvinuté krajiny	47.	Znovu zdôrazňujeme naše odhodlanie docieliť účinnú a zmysluplnú integráciu najmenej rozvinutých krajín do multilaterálneho obchodného systému a budeme pokračovať v implementácii pracovného programu pre najmenej rozvinuté krajiny z februára 2002.  Uvedomujeme si vážnosť obáv a záujmov, ktoré najmenej rozvinuté krajiny vidia v rokovaniach, tak ako sú uvedené v Deklarácii z Livingstone prijatej ministrami týchto krajín v júni 2005.  Vnímame, že témy, ktoré sú zaujímavé pre najmenej rozvinuté krajiny sú predmetom rokovaní vo všetkých oblastiach a vítame pokrok dosiahnutý od Ministerskej deklarácie z Dohy, v zmysle obsahu rozhodnutia prijatého Generálnou radou 1. augusta 2004. Opierajúc sa o záväzok uvedený v Ministerskej deklarácii z Dohy, rozvinuté členské štáty, avšak rovnako aj rozvojové členské štáty, ktoré deklarovali, že im to ich situácia umožňuje, súhlasia so zavedením bezcolného a bezkvótového prístupu na trh pre výrobky z najmenej rozvinutých krajín, tak ako je to uvedené v prílohe F k tomuto dokumentu. Navyše, v zmysle nášho záväzku uvedeného v Ministerskej deklarácii z Dohy, členské štáty príjmu ďalšie opatrenia zamerané na poskytnutie účinného prístupu na trh tak na hranici ako aj inde, vrátane zjednodušených a transparentných pravidiel pôvodu, s cieľom uľahčiť vývoz do najmenej rozvinutých krajín. V rámci rokovaní o službách budú členské štáty implementovať modality najmenej rozvinutých krajín a uprednostňovať sektory a spôsoby privádzania záujmu o vývoz do týchto krajín, najmä pokiaľ ide o pohyb poskytovateľov služieb podľa módu 4.Dohodli sme sa na zjednodušení a urýchlení rokovaní s pristupujúcimi najmenej rozvinutými krajinami, v zmysle usmernení pre pristupovanie prijatých Generálnou radou v decembri 2002. Zaväzujeme sa naďalej vyvíjať úsilie smerom k čo najrýchlejšiemu ukončeniu pokračujúceho prístupového procesu a stanoviť si tento za našu prioritu.  Vítame rozhodnutie Rady pre TRIPS rozšíriť prechodné obdobie v zmysle článku 66.1 Dohody o TRIPS. Opäť potvrdzujeme naše odhodlanie prioritne rozšíriť účinnú technickú pomoc v oblasti obchodu a budovanie kapacít pre najmenej rozvinuté krajiny, v snahe pomôcť im prekonať ich obmedzenú kapacitu v oblasti ľudských zdrojov a inštitucionálnu kapacitu súvisiacu s obchodom, s cieľom umožniť najmenej rozvinutým krajinám maximalizovať prínosy z Rozvojovej agendy z Dohy (DDA).
	
Integrovaný rámec	48.	Naďalej považujeme za významnú prioritu účinnú implementáciu Integrovaného rámca (IF) a opakujeme našu podporu IF, ktorý považujeme za veľmi účinný nástroj rozvoja obchodu najmenej rozvinutých krajín, stavajúc na jeho princípoch vlastníctva a partnerstva krajín.  Zdôrazňujeme význam prispievania k znižovaniu obmedzení na strane ponuky v týchto krajinách. Potvrdzujeme náš záväzok prijatý v Dohe a sme si vedomí urgentnej potreby zefektívniť a spružniť IF pri riešení rozvojových potrieb najmenej rozvinutých krajín v oblasti obchodu.     

49.	V tomto ohľade je povzbudzujúcou skutočnosťou schválenie rozšíreného IF na jesennom zasadnutí Výboru pre rozvoj Svetovej banky a Medzinárodného menového fondu. Vítame ustanovenie zvláštnej pracovnej skupiny zo strany pracovnej skupiny pre IF, tak ako to potvrdil Riadiaci výbor pre IF (IFSC) a rovnako vítame aj dohodu o troch zložkách, ktoré vytvárajú rozšírený IF. Zvláštna pracovná skupina, zložená z darcovských a najmenej rozvinutých krajín vytvorí do konca apríla 2006 odporúčania pre Riadiaci výbor pre IF. Rozšírený rámec vstúpi do platnosti najneskôr 31. decembra 2006.

50.	Dohodli sme sa na tom, že zvláštna pracovná skupina v zmysle mandátu a na základe troch dohodnutých zložiek poskytne odporúčania pre zlepšenie implementácie IF najmä tým, že zváži možnosti pre: 
1.	poskytovanie zvýšeného, predpovedateľného a dodatočného financovania na viacročnej báze
2.	posilnenie vnútroštátneho IF aj začlenením obchodu do národných rozvojových plánov a stratégií pre znižovanie chudoby, účinnejším využívaním diagnostických štúdií o obchodnej integrácii a zavádzaním akčných matíc a v neposlednom rade efektívnejšou koordináciou medzi darcami a zainteresovanými stranami IF vrátane príjemcov     
3.	skvalitnenie rozhodovacej a riadiacej štruktúry IF s cieľom dosiahnuť účinné a včasné odovzdávanie zvýšených finančných zdrojov a programov.    

51.	Vítame väčší záväzok ktorý prijali niektoré členské štáty v období pred a počas tohto zasadnutia. Vyzývame ostatných rozvojových partnerov, aby významne zvýšili svoj príspevok do Fondu dôvery IF (IF Trust Fund). Vyzývame tiež šesť hlavných agentúr IF, aby naďalej úzko spolupracovali pri implementácii IF, zvyšovali investície do tejto iniciatívy a zintenzívňovali svoju pomoc v obchodnej infraštruktúre, pri rozvíjaní súkromného sektora a budovaní inštitúcií, s cieľom pomôcť najmenej rozvinutým krajinám rozšíriť a diverzifikovať svoju exportnú bázu.    
	
Technická spolupráca	52.	Vnímame a oceňujeme významný nárast technickej pomoci v oblasti obchodu od nášho štvrtého zasadnutia, ktorý je znakom väčšieho zanietenia členských štátov pre riešenie zvýšeného dopytu po technickej pomoci pomocou bilaterálnych, ako aj multilaterálnych programov.   Uvedomujeme si pokrok dosiahnutý použitím súčasného prístupu k plánovaniu a implementácii programov WTO, tak ako je to uvedené v plánoch technickej pomoci a školení prijatých členskými štátmi, ako aj nárast kvality týchto programov.  Berieme na vedomie skutočnosť, že členské štáty majú vykonať strategickú revíziu technickej pomoci WTO a očakávame, že pri budúcom plánovaní a implementácii technickej pomoci a školení budú závery a odporúčania z tejto revízie podľa potreby zohľadnené.   

53.	Opätovne potvrdzujeme priority pre poskytovanie technickej pomoci uvedené v článku 38 Ministerskej deklarácie z Dohy a vyzývame generálneho riaditeľa, aby zabezpečil, aby boli programy adekvátne zamerané na potreby krajín – príjemcov pomoci a reflektovali priority a mandáty prijaté členskými štátmi.      Podporujeme zavedenie vhodných mechanizmov hodnotenia potrieb, ako aj úsilie rozšíriť vlastníctvo na strane príjemcov, aby sme zaručili udržateľnosť procesu budovania kapacít v oblasti obchodu. Vyzývame generálneho riaditeľa, aby koherentne s programami ostatných poskytovateľov posilnil spoluprácu a koordináciu s ostatnými agentúrami a regionálnymi orgánmi pri navrhovaní a implementácii programov technickej pomoci, aby boli zahrnuté všetky dimenzie budovania kapacít v oblasti obchodu.    Predovšetkým vyzývame všetky členské štáty, aby spolupracovali s Medzinárodným obchodným centrom, ktoré dopĺňa aktivity WTO poskytovaním platformy pre interakciu podnikateľskej sféry s obchodnými vyjednávačmi a tiež poskytovaním praktického poradenstva pre malé a stredné podniky, aby tieto mohli využívať multilaterálny obchodný systém.   V tejto súvislosti venujeme pozornosť úlohe Programu integrovanej technickej pomoci (Joint Integrated Technical Assistance Programme – JITAP) pri budovaní kapacít zúčastnených krajín.

54.	Aby sme mohli ďalej napredovať v otázke účinného a včasného budovania kapacít v oblasti obchodu a považovali to za prioritu tak ako to vnímajú členské štáty, je potrebné posilniť príslušné štruktúry Sekretariátu a rozšíriť jeho zdroje.  Opäť potvrdzujeme náš záväzok zaručiť bezpečné a primerané objemy financií pre budovanie kapacít v oblasti obchodu vrátane Globálneho fondu dôvery Rozvojovej agendy z Dohy (Doha Development Agenda Global Trust Fund), aby sa mohol dokončiť pracovný program z Dohy a implementovať jeho výsledky. 
	
Komodity 	55.	Uvedomujeme si závislosť niekoľkých rozvojových a najmenej rozvinutých krajín na vývoze komodít a tiež problémy, ktorým čelia z dôvodu nepriaznivého vplyvu dlhodobého poklesu cien týchto komodít a ich silnej fluktuácie.  Berieme do úvahy množstvo práce vykonanej v oblasti komoditných otázok vo Výbore pre obchod a rozvoj a nariaďujeme výboru, aby v rámci svojho mandátu zintenzívnil svoju činnosť v spolupráci s ostatnými príslušnými medzinárodnými organizáciami a pravidelne poskytoval Generálnej rade potenciálne odporúčania. Zdieľame spoločný názor, že konkrétne obavy rozvojových a najmenej rozvinutých krajín v oblasti obchodu, ktoré súvisia s komoditami by sa mali riešiť počas rokovaní o poľnohospodárstve a prístupe na trh nepoľnohospodárskych výrobkov (NAMA).  Ďalej potvrdzujeme, že tieto krajiny môžu potrebovať podporu a technickú pomoc, aby prekonali konkrétne problémy, ktorým sú vystavené a vyzývame členské štáty a príslušné medzinárodné organizácie, aby s priaznivým výsledkom posúdili žiadosti týchto krajín o podporu a pomoc.
	
Súdržnosť	56.	Vítame aktivity generálneho riaditeľa zamerané na posilnenie spolupráce WTO s MMF a Svetovou bankou v kontexte mandátu pre súdržnosť poskytnutého WTO v Marákeši a vyzývame ho, aby v tejto oblasti pokračoval v úzkej spolupráci s Generálnou radou. Vysoko hodnotíme zasadnutia Generálnej rady, ktoré sa uskutočňujú za účasti hláv IMF a Svetovej banky a ich cieľom je postupovať v realizácii nášho mandátu pre súdržnosť. Sme pripravení naďalej stavať na týchto skúsenostiach a rozšíriť diskusiu o medzinárodnom obchode a tvorbe politík a spolupráci medzi organizáciami za účasti príslušných agentúr OSN. Z tohto pohľadu berieme na vedomie diskusie prebiehajúce v Pracovnej skupine pre obchod, zadlženosť a financie okrem iného na tému súdržnosti a tešíme sa na všetky jeho prípadné odporúčania týkajúce sa vykonania možných krokov v rámci mandátu a kompetencií WTO v tejto oblasti.  

Pomoc za obchod	57.	Vítame diskusie ministrov financií a rozvoja o rozšírení programu Pomoc za obchod, ktoré sa tento rok uskutočnili na viacerých fórach vrátame Výboru pre rozvoj Svetovej banky a MMF. Program Pomoc za obchod by mal byť zameraný na pomoc rozvojovým krajinám (predovšetkým tým najmenej rozvinutým) pri budovaní dodávateľskej kapacity a obchodnej infraštruktúry, ktorá má týmto krajinám pomôcť implementovať dohody WTO, využívať výhody plynúce z týchto dohôd a v konečnom dôsledku zvýšiť objem obchodu.   Program Pomoc za obchod nesmie byť náhradou za prínosy z rozvoja, ktoré vyplynú z úspešného dokončenia Rozvojovej agendy z Dohy (DDA) najmä v prípade prístupu na trh. Môže byť však hodnotným doplnkom DDA. Vyzývame generálneho riaditeľa, aby vytvoril zvláštnu pracovnú skupinu, ktorá poskytne odporúčania o tom, ako sfunkčniť program Pomoc za obchod. Do júla 2006 poskytne zvláštna pracovná skupina odporúčania Generálnej rade o tom, ako by mohol program Pomoc za obchod čo najefektívnejšie prispieť k rozvojovej dimenzii DDA.   Vyzývame tiež generálneho riaditeľa ku konzultáciám s členskými štátmi ako aj MMF a Svetovou bankou, príslušnými medzinárodnými organizáciami a bankami pre regionálny rozvoj, s cieľom poskytovať informácie Generálnej rade o mechanizmoch vhodných pre zabezpečenie dodatočných finančných zdrojov pre Pomoc za obchod, ktorými by mali byť, tam kde je to vhodné, granty a úvery so zníženou úrokovou sadzbou. 
	
Nedávno prijaté členské štáty 	58.	Uznávame zvláštnu situáciu, v ktorej sa nachádzajú nedávno prijaté členské štáty, ktoré momentom pristúpenia na seba prevzali široké záväzky v oblasti  prístupu na trh.  Táto situácia bude zohľadnená počas rokovaní.
	
Pristupovanie	59.	Opäť zdôrazňujeme náš silný záujem vytvoriť z WTO skutočnú globálnu organizáciu, či už v zmysle jej sféry pôsobnosti alebo členstva.  Vítame tie nové členské štáty, ktoré ukončili prístupový proces od nášho ostatného zasadnutia, predovšetkým Nepál, Kambodžu a Saudskú Arábiu.S uspokojením berieme na vedomie ukončenie rokovaní o prístupe do WTO zo strany Tongy. Uvedené rozširovanie prispieva k posilňovaniu multilaterálneho obchodného systému, ktorý je založený na pravidlách. Dvadsaťdeväť prebiehajúcich prístupových procesov naďalej patrí medzi naše priority a je v našom záujme, aby sme ich ukončili čo najskôr a čo najplynulejšie. Zdôrazňujeme význam zefektívnenia a urýchlenia prístupových rozhovorov najmenej rozvinutých krajín a berieme do úvahy usmernenia o pristupovaní najmenej rozvinutých krajinách prijaté Generálnou radou v decembri 2002.

_______________

_______________

Príloha A

Poľnohospodárstvo

Správa predsedu zvláštneho zasadnutia Výboru pre poľnohospodárstvo pre Výbor pre obchodné rokovania

1.	Za vypracovanie predkladanej správy nesiem osobnú zodpovednosť. Správu som vypracoval v reakcii na usmernenie členských štátov, ktoré bolo vyjadrené na neformálnom zvláštnom zasadnutí Výboru pre poľnohospodárstvo dňa 11. novembra 2005.  Na uvedenom stretnutí, ktoré sa konalo nasledujúci deň po neformálnom stretnutí vedúcich delegácií, členské štáty jasne vyjadrili, že odo mňa v tomto bode očakávajú objektívne vecné zhrnutie toho, čo rokovania doposiaľ dosiahli. Zo stretnutia jasne vyplynulo, že členské štáty neočakávajú, alebo nepožadujú nič, čo by šlo nad vyššie uvedený rámec. Po rozhodnutí prijatom na stretnutí vedúcich delegácií, že na zasadaní v Hongkongu nebudú prijaté úplné modality, bolo zrejmé predovšetkým to, že členské štáty nepožadujú nič, čo by sa mohlo vnímať ako implicitná alebo explicitná dohoda tam, kde takáto dohoda neexistuje.

2.	Toto samozrejme nie je ten typ správy, akú by som si zvolil, alebo vypracovanie ktorej by som v tomto štádiu uprednostnil.  V ideálnom prípade malo byť mojou úlohou spolupracovať s členskými štátmi na príprave návrhu modalít, avšak predkladaný text odráža súčasnú realitu.  Spomínaný návrh modalít bude v budúcnosti predložený, pretože jeho vypracovanie je nevyhnutnou podmienkou pre uzavretie týchto rokovaní.  V súčasnosti to vnímam ako zatiaľ odročenú úlohu, ktorej presné načasovanie je v rukách členských štátov.

3.	Tento dokument je presne tým, čím je.  Nič viac a nič menej. Je to správa predsedu, ktorú predkladám Výboru pre obchodné rokovania.  Nepredstavuje nič viac ako moju osobnú správu – predovšetkým to v žiadnom prípade nie je dokument odsúhlasený členskými štátmi.  Preto v žiadnom prípade neprejudikuje ani vopred nepredvída pozície členských štátov týkajúce sa akýchkoľvek záležitostí, ktoré spadajú do rámca tejto správy alebo mimo neho.  A, samozrejme, tento dokument nie je pre členské štáty žiadnym spôsobom záväzný.  Nie je potrebné zdôrazňovať, že dohodnutým východiskovým dokumentom našej práce je a musí zostať samotný mandát z Dohy (Doha Mandate) a Rámec v Rozhodnutí prijatom Generálnou radou WTO dňa 1. augusta 2004.

4.	Pokiaľ ide o povahu tohto dokumentu, mojou snahou bolo zahrnúť tie skutočnosti, ktoré v mojom chápaní odzrkadľujú želania členských štátov, ktoré vyjadrili, keď ma požiadali o vypracovanie tejto správy.  Snažil som sa čo najpresnejšie zachytiť podmienečný pokrok a konvergenciu, ktoré sa dosiahli v období od júla 2004.  Pri tom som sa nesnažil zostávajúce rozdiely „upratať pod koberec“; mojou snahou bolo, aby bol tento dokument jasný a zrozumiteľný aj v prípade týchto skutočností.  Tento dokument je jednoznačne súhrnnou správou a ako taký nemôže a ani nerekapituluje všetky jednotlivé podrobnosti týkajúce sa každej otázky.  Zohľadnil som však pripomienky členských štátov, ktoré uviedli, že by uprednostnili dokument, ktorý by mohol „usmerniť“ ďalšiu diskusiu.

5.	Preto dúfam, že čitatelia tejto správy si dokážu urobiť pomerne jasnú predstavu o tom, čo je ešte potrebné urobiť.  Členské štáty sa jasne vyjadrili, že mojou úlohou ako predsedu nebolo stanoviť, čo sa má ďalej programovo vykonať.  Mojou úlohou bolo zaznamenať, kde sa v súčasnosti nachádzame, ale priznávam, že som tak urobil s dôrazom na skutočné vyjasnenie, kde existuje kľúčové zbližovanie, alebo kde pretrvávajú hlavné rozdiely, skôr než so snahou veci zastierať alebo zbytočne komplikovať.

6.	Pri preskúmaní celej veci som dospel k názoru, že je nevyhnutne potrebné využiť existujúcu situáciu a tento proces čo najskôr ukončiť. Podarilo sa nám dosiahnuť skutočný a významný pokrok, a to predovšetkým v období od augusta tohto roka, pričom sme skutočne zaznamenali relatívne rýchle tempo.Je mi tiež jasné, že tento pokrok je výsledkom skutočného rokovacieho procesu; inak povedané, dosiahli sme ho na základe návrhov a protinávrhov. Z tohto dôvodu majú záležitosti, ktorými sa zaoberá táto správa, v zásade podmienečný charakter.  Podľa môjho názoru je skutočnosťou, že nám ešte ostáva nájsť posledný most k dosiahnutiu dohody, ktorá je potrebná na zabezpečenie modalít. Domnievam sa však, že by bolo veľkou chybou myslieť si, že si môžeme dovoliť venovať veľa času hľadaniu takéhoto mostu.  Ako predseda som presvedčený, že musíme zachovať súčasné tempo procesu.  Rozdiely nie je možné odstrániť tým, že si dáme prestávku na šálku čaju. Ak tak učiníme, zistíme, že všetci medzitým  urobili krok späť. To je podľa môjho názoru najväčším rizikom nášho procesu. Rád by som veril, že táto správa nám prinajmenšom ukáže, že niečo reálne a dôležité je ešte stále v našom dosahu a nemali by sme riskovať, že to stratíme.  Našou prvoradou úlohou a zodpovednosťou je splniť rozvojový cieľ stanovený v rámci Rozvojovej agendy z Dohy (DDA). Musíme konať rozhodne a skutočne neodkladne, aby sme splnili túto úlohu a stanovený cieľ dosiahli.

7.	Rozhodnutie o budúcom osude tohto dokumentu, ak vôbec nejaký má, je plne v rukách členov Výboru pre obchodné rokovania (TNC). To je podľa môjho názoru správny spôsob ochrany integrity toho, čo sa označuje ako „bottom-up“ proces.

DOMÁCE PODPORY

8.	V tejto oblasti sa dosiahlo veľmi významné potenciálne zblíženie, i keď len na zjavne podmienečnom základe. 

Celkové znižovanie

-	Pokiaľ ide o celkové znižovanie, ktoré majú realizovať rozvinuté krajiny, existuje pracovná hypotéza trhoch pásiem.  Podľa silne konvergentnej pracovnej hypotézy, prahy týchto troch pásiem predstavujú 0-10; 10-60; >60 miliárd US dolárov.  Na základe vyššie uvedeného, Európske spoločenstvá by sa zaradili do najvyššieho pásma, Spojené štáty a Japonsko by patrili do druhého a všetky ostatné rozvinuté krajiny prinajmenšom do tretieho pásma.  V prípade rozvojových krajín sa uvažuje, že by boli zaradené buď do príslušného integrovaného pásma (najnižšieho), alebo by bolo pre ne zriadené osobitné pásmo.
-	Na základe návrhov predložených po júli 2005 bolo dosiahnuté nepopierateľne významné zblíženie týkajúce sa rozsahu znižovania. Toto zblíženie má samozrejme len podmienečný charakter.  Avšak s ohľadom na vyššie uvedené bol dosiahnutý značný pokrok od prijatia podstaty Rámca z júla 2004.  Stručný prehľad je uvedený v nasledovnej tabuľke:

Pásmo	Prah (v miliardách US$)	Zníženie	
1	0-10	31%-70%	
2	10-60	53%-75%	
3	> 60	70%-80%	

De Minimis

-	Pri produktovo-špecifických de minimis a produktovo-nešpecifických de minimis existuje v prípade rozvinutých krajín priestor na dohodu o ich znížení o 50 až 80%.
-	V prípade rozvojových krajín ešte stále existujú rozdiely, ktoré je potrebné prekonať.  Okrem výnimky osobitne povolenej v Rámcovom texte, existuje názor, že de minimis by sa v prípade všetkých rozvojových krajín vôbec nemali znižovať. Alternatívne by sa znižovanie nemalo realizovať prinajmenšom v prípade rozvojových krajín, ktoré neuplatňujú agregovanú mieru podpory (AMS) a zároveň by znižovanie v prípade rozvojových krajín s AMS malo v každom prípade byť nižšie ako 2/3 zo znižovania podpôr v prípade rozvinutých krajín.

Modrá skupina

9.	Dôležité a významné zblíženie sa dosiahlo v otázke väčšej redukcie (t.j. ďalšieho obmedzenia) programových platieb v rámci modrej skupiny, ako predpokladal Rámec z júla 2004, stále však zostáva určiť spôsob pre jej dosiahnutie.    Jedným z návrhov je znížiť súčasný 5-percentný strop na úroveň 2,5%.  Iný návrh tento postup odmieta a uprednostňuje zavedenie dodatočných kritérií upravujúcich obmedzenia len v prípade „novej“ modrej skupiny.  Ďalšie návrhy podporujú kombináciu oboch vyššie uvedených postupov, vrátane dodatočných obmedzení pre „starú“ modrú skupinu.

AMS

-	Podľa pracovnej hypotézy by sa mali zaviesť tri pásma pre rozvinuté krajiny.
-	Silné (ale nie úplné) zblíženie sa dosiahlo v prípade prahov týchto pásiem.  Zdá sa, že sa podarilo dosiahnuť zblíženie týkajúce sa najvyššej hladiny, ktorá by mala predstavovať US$25 miliárd a viac.  Určité rozdiely zostávajú v otázke stropu najnižšieho pásma: medzi US$12 a 15 miliárd.
-	Nepopierateľne významné zblíženie sa podarilo dosiahnuť v prípade rozsahu znižovania.   Samozrejme toto zblíženie má len podmienečný charakter.  Avšak ak vezmeme do úvahy vyššie uvedené, od prijatia podstaty Rámca z júla 2004 bol dosiahnutý značný pokrok.  Stručný prehľad je uvedený v nasledovnej tabuľke:
Pásmo	Prahy (v miliardách US$)	Zníženie	
1	0-12/15	37-60%	
2	12/15-25	60-70%	
3	>25	70-83%	

-	Podľa pracovnej hypotézy existuje zhodný názor, že Európske spoločenstvá by mali patriť do najvyššieho pásma a Spojené štáty do druhého. Ale kým okruh dôvodov pre umiestnenie Japonska medzi tieto dva pásma sa zúžil, konečné rozhodnutie zatiaľ nebolo prijaté.
-	V prípade rozvinutých krajín nachádzajúcich sa v najnižšom pásme, ktoré majú relatívne vysokú úroveň AMS v pomere k celkovému objemu poľnohospodárskej výroby, sa vynára konsenzus, podľa ktorého by ich redukcie v závislosti od pásma mali byť podporené dodatočnými snahami.
-	V súčasnosti je potrebné urobiť ďalší krok k prekonaniu rozdielov v pozíciách – najmä v prípade Spojených štátov a Európskych spoločenstiev sa chápe, že táto záležitosť sa nemá vyriešiť izolovane od ostatných prvkov v tomto pilieri a mimo neho.
-	V prípade východiskového obdobia pre produktovo-špecifické obmedzenia (ako napr. pre obdobie 1995-2000 a 1999-2001) už boli na rokovanie predložené určité návrhy.  Túto problematiku je potrebné náležite vyriešiť, vrátane spôsobu ako uplatniť zvláštne a rozdielne zaobchádzanie.

Zelená skupina

10.	Záväzok preskúmať a vyjasniť otázky v tejto oblasti neviedol v žiadnemu viditeľnému zblíženiu týkajúceho sa operačných výstupov. Na jednej strane existuje silný odpor voči čomukoľvek, čo sa vníma ako odklon od existujúcich obmedzení, kým, na strane druhej, pretrváva pocit, že na revíziu zelenej skupiny by bolo možné urobiť viac bez toho, aby sa tým oslabila prebiehajúca reforma.   Okrem toho však existuje reálna ochota hľadať primerané spôsoby, ktoré zaistia, že zelená skupina bude „naklonenejšia rozvoju“, t.j. lepšie prispôsobená vyhovieť realite poľnohospodárstva v rozvojových krajinách, avšak takým spôsobom, ktorý rešpektuje základnú požiadavku čo najmenších deformácií obchodu.

VÝVOZNÁ SÚŤAŽ

Dátum ukončenia

11.	Hoci boli predložené konkrétne návrhy v otázke konečného dátumu pre odstránenie všetkých foriem vývozných dotácií, v tejto fáze zatiaľ nenastalo zblíženie názorov.  Navrhuje sa princíp stanovenia poplatkov v počiatočnej fáze (front-loading) alebo zrýchleného odstraňovania subvencií pre špecifické výrobky, ktorý sa týka predovšetkým bavlny.

Vývozné úvery

12.	V súvislosti s niekoľkými súčasťami obmedzení týkajúcich sa exportných úverov, záruk k exportným úverom alebo poistným programom s obdobím splatnosti 180 dní a menej sa zblíženie názorov podarilo dosiahnuť.  Naďalej však ostáva nevyriešené množstvo zásadných otázok. 

Exportné štátne obchodné spoločnosti 

13.	Podstatné zblíženie nastalo v oblasti pravidiel riešenia praktík deformujúcich obchod, ktoré boli identifikované v texte Rámcovej dohody z júla 2004, hoci ešte stále pretrvávajú veľké rozdiely týkajúce sa rozsahu praktík, ktorý by mali nové obmedzenia pokryť.  Zásadne odlišné pozície však pretrvávajú v otázke budúceho využívania monopolných kompetencií.  Konkrétne návrhy boli predložené v otázke definovania subjektov a praktík, ktorými je potrebné sa zaoberať, ako aj ich transparentnosti, ale skutočné zblíženie v týchto oblastiach nebolo dosiahnuté. 

Potravinová pomoc

14.	Členovia sa zhodujú v tom, že WTO nesmie brániť poskytovaniu skutočnej potravinovej pomoci. Zhodujú sa aj v tom, že je treba eliminovať vytláčanie prirodzeného obchodu („commercial displacement“). V tejto oblasti prebiehajú podrobné a intenzívne diskusie, niektoré z nich dokonca založené na konkrétnych textoch, ale zatiaľ ešte nedospeli do štádia, keď by bolo možné pripraviť konsolidovaný návrh.  Bránia tomu členské štáty, ktoré sa pridržiavajú zásadne odlišných konceptuálnych premís.  Podľa predložených návrhov obmedzenia mali rozlišovať prinajmenšom medzi dvoma typmi potravinovej pomoci: potravinová pomoc v prípadoch núdze a potravinová pomoc zameraná na riešenie iných situácií.  Doteraz sa však nepodarilo dosiahnuť zhodu v otázke, kde končí potravinová pomoc v prípade núdze a kde začína ostatná potravinová pomoc, pretože existujú obavy, aby sa toto rozlišovanie nestalo nástrojom na vytvorenie medzery v obmedzeniach. Základným kameňom úrazu je, či sa členské štáty, okrem výnimočných skutočných núdzových situácií, majú (hoci postupne) viac zameriavať na poskytovanie neviazanej potravinovej pomoci len vo finančnej forme tak, ako to niektorí členovia navrhujú, ale ďalší striktne odmietajú. 

Zvláštne a rozdielne zaobchádzanie

15.	V prípade rámcových ustanovení o zvláštnom a rozdielnom zaobchádzaní, vrátane zaobchádzania v súvislosti s monopolným postavením štátnych obchodných spoločností v rozvojových krajinách a predĺženia platnosti Článku 9.4, sa rozpory nevyskytli, ale zostáva dopracovať podrobnosti.

Osobitné okolnosti

16.	Práce na príprave kritérií a postupov pri konzultáciách, ktorými by sa mali riadiť všetky ad hoc dočasné finančné dohody týkajúce sa vývozu do rozvojových krajín vo výnimočných prípadoch, príliš nepokročili.

PRÍSTUP NA TRH

Pásmový vzorec

-	Pokrok bol dosiahnutý v prípade ad valorem ekvivalentov.  Výsledkom je úspešné vytvorenie základov pre rozdelenie položiek do jednotlivých pásiem v rámci pásmového vzorca.
-	Pracovná hypotéza predpokladá štvorpásmovú štruktúru znižovania colných sadzieb.
-	Významné zblíženie názorov sa dosiahlo v otázke uplatnenia lineárneho prístupu pri znižovaní colných sadzieb v rámci týchto pásiem.  Samozrejme členské štáty v žiadnom prípade formálne neustúpili z pozícií, ktoré sa ešte viac rozchádzajú.  Teraz je potrebné zúžiť rozsah zostávajúcich rozdielov vrátane otázky, či majú pásma obsahovať určitý „ústredný bod“, z ktorého budú vychádzať.
-	Členské štáty vyvinuli veľké úsilie s cieľom podporiť zbližovanie v otázke veľkosti skutočného zníženia ciel, ktoré sa má v rámci týchto pásiem realizovať.  Napriek skutočnej snahe pokročiť od formálnych pozícií (ktoré sa samozrejme nemenia), ktorá bola v tejto oblasti doposiaľ vynaložená, ešte stále ostáva prekonať veľké rozdiely.  O niečo väčšie zblíženie názorov sa podarilo dosiahnuť v súvislosti s úrovňou prahov jednotlivých pásiem.  Pre dosiahnutie ďalšieho pokroku je jednoznačne nevyhnutný zásadný posun v tejto oblasti. 
-	Niektoré členské štáty naďalej úplne odmietajú koncept maximálnej colnej sadzby, zatiaľ čo iné navrhujú výšku maximálnej colnej sadzby v rozpätí 75-100%.
Citlivé výrobky
-	Členské štáty sú pripravené predložiť konkrétne, i keď podmienečné, návrhy týkajúce sa širokej škály citlivých výrobkov.  Avšak v súčasnej situácii keď sa návrhy pohybujú v pásme od 1 do 15 percent tarifných/colných liniek, je pre ďalší pokrok nevyhnutné prekonanie tohto rozdielu.
-	Je potrebné vyriešiť elementárny rozdiel v postojoch, ktoré sa týkajúce základného prístupu k zaobchádzaniu s citlivými výrobkami.  Okrem toho je potrebné dosiahnuť zblíženie v otázke následného rozsahu liberalizácie v prípade týchto výrobkov.
Zvláštne a rozdielne zaobchádzanie

-	Tak ako v prípade rozvinutých krajín aj pre rozvojové krajiny existuje pracovná hypotéza o zavedení štyroch pásiem.  V prípade nižšej redukcie ciel v rámci pásiem sa názory nerozchádzajú.  Existujú názory, podľa ktorých prijateľnou oblasťou, v ktorej je možné intenzívnejšie hľadanie konvergencie, je otázka zníženia colných sadzieb v rámci rozvojových krajín vo výške dvoch tretín úrovne ich znižovania v rozvinutých krajinách.  V tejto otázke však pretrváva významný nesúhlas, pričom  o niečo výraznejšia nezhoda existuje v prípade súvisiacej problematiky vyšších prahov pre rozvojové krajiny. 
-	Niektoré členské štáty naďalej úplne odmietajú koncept maximálnej colnej sadzby pre rozvojové krajiny.  Iné navrhujú, aby bola maximálna výška colnej sadzby stanovená na úrovni 150%.
-	Hoci sa v prípade citlivých výrobkov nevyskytujú odlišné názory v tom, že pre rozvojové krajiny by sa mal uplatniť flexibilnejší prístup, je potrebné bližšie definovať jeho rozsah.

Zvláštne výrobky

-	V súvislosti s určovaním zvláštnych výrobkov existuje zrejmý rozkol medzi členskými štátmi, podľa ktorých je pred zavedením časových rozvrhov potrebné vypracovať zoznam všeobecne poňatých a ilustračných indikátorov založených na príslušných kritériách a členskými štátmi, ktoré sa usilujú o zoznam, ktorý by slúžil ako filter alebo „sito“ pre výber výrobkov tejto kategórie. Po druhé, bol predložený návrh (ktorý však zatiaľ nebol prerokovaný so všetkými členmi), že rozvojový členský štát by mal mať právo označiť prinajmenšom 20 percent svojich poľnohospodárskych tarifných liniek ako zvláštne výrobky a, okrem toho, byť oprávnený určiť ako zvláštny výrobok taký produkt, pre ktorý bola oznámená agregovaná miera podpory AMS a bol predmetom vývozu.  Túto problematiku je potrebné riešiť ako súčasť modalít, aby boli zaručené princípy, ktoré budú pre členské štáty slúžiť ako základ pre určovania zvláštnych výrobkov.
-	Istý posun bol v poslednom čase dosiahnutý v otázke zaobchádzania so zvláštnymi výrobkami. Niektoré členské štáty sa domnievajú, že na zvláštne výrobky by sa nemali vzťahovať žiadne nové záväzky v oblasti prístupu na trh a tieto výrobky by mali mať automatický prístup do SSM.  Iné namietajú, že by pre tieto výrobky mala existovať určitá miera trhovej liberalizácie, hoci táto by mala odrážať flexibilnejšie zaobchádzanie v porovnaní s inými výrobkami.  Vzhľadom na existenciu tejto zásadnej nezhody bolo evidentne nemožné definovať, v čom by táto flexibilita spočívala. Preto je očividne nevyhnutné dosiahnuť skutočné zblíženie názorov na túto problematiku. Bol predložený nový návrh na tripartitnú kategorizáciu zvláštnych výrobkov, ktorá zahŕňa obmedzené znižovanie colných sadzieb prinajmenšom pre časť týchto výrobkov, ktorá naďalej zostává predmetom podrobnejšej diskusie. Budúcnosť ukáže, či nás táto diskusia môže posunúť ďalej.

Zvláštny ochranný mechanizmus (SSM)

-	Zhoda existuje v otázke zavedenia zvláštneho ochranného mechanizmu, ktorý by mal byť prispôsobený konkrétnym okolnostiam a potrebám rozvojových krajín.  Nevyskytli sa žiadne zásadné nezhody v súvislosti s tým, že tento mechanizmus by mal byť spúšťaný na kvantitatívnom základe.  Rovnako sa nevyskytujú nezhody v tom, že tento mechanizmus by mal byť prinajmenšom schopný účinne riešiť to, čo môžme označiť ako „prudký nárast“ dovozu.  Rozdiely pretrvávajú v otázke, či (resp. ak áno ako) sa majú riešiť situácie, keď dovoz nedosiahol „prudký nárast“.  Zhoda však panuje v tom, že akékoľvek opravné prostriedky by mali byť len dočasné.  Naďalej však existujú veľké nezhody v otázke, či (resp. ak áno ako) by mal byť zvláštny ochranný mechanizmus nastavený s ohľadom na ceny, aby mohol konkrétne riešiť cenové dopady.
-	Je možné rozpoznať istú ochotu, i keď na rozdielnych úrovniach, aspoň uvažovať o rozsahu produktov, pri ktorých sa očakávajú významné liberalizačne dopady a/alebo sú už viazané na nízkych úrovniach a/alebo predstavujú zvláštne výrobky.  Okrem toho však ďalej pretrváva zásadný rozpor medzi členskými štátmi, ktoré sa domnievajú, že ochranný mechanizmus je možné uplatniť na všetky výrobky a tými členmi, ktorí s takýmto plošným prístupom nesúhlasia.

Ostatné zložky

17.	Žiadne ďalšie podstatné zblíženie názorov, ktoré sa týkajú záležitostí upravených v článkoch 35 a 37 Rámcového textu z júla 2004, nebolo zaznamenané.  To isté sa dá konštatovať aj v prípade článku 36 o colnej eskalácii, hoci členské štáty sa úplne zhodujú v potrebe jej realizácie a skutočne uznávajú osobitný význam, ktorý má pre vývozcov komodít.  Niekoľko konkrétnych návrhov bolo predložených v súvislosti s článkom 38 (SSG), ale stretli sa s nesúhlasom zo strany niektorých členských štátov.

18.	Konkrétne návrhy boli predložené a prediskutované v súvislosti so spôsobom implementácie článku 43 Rámcového textu z júla 2004, ktorý sa týka tropických poľnohospodárskych produktov a produktov dôležitých pre diverzifikáciu poľnohospodárskej produkcie od nezákonného pestovania narkotických rastlín  Nezhody pretrvávajú v súvislosti s presnou interpretáciou tejto časti júlového Rámca a zatiaľ nebol ustanovený spoločný prístup k tejto problematike.

19.	Význam dlhodobých colných preferencií v zmysle článku 44 júlového Rámca je plne uznaný a boli predložené a prediskutované konkrétne návrhy týkajúce sa erózie preferencií.  Zdá sa, že s otázkou významu budovania kapacít sa nespájajú žiadne ťažkosti.  Ale hoci existuje istá miera podpory napr. pre predĺženie implementačných období aspoň pre určité výrobky s cieľom uľahčiť prispôsobovanie, dokonca aj v tejto otázke sme ešte ďaleko od dosiahnutia zhody názorov.  Niektorí argumentujú, že nie je dostatočná, bezpochyby nie vo všetkých prípadoch, zatiaľ čo iní tvrdia, že nie je opodstatnená.

NAJEMNEJ ROZVINUTÉ KRAJINY

20.	Pokiaľ ide o článok 45 júlovej Rámcovej dohody, podľa ktorého nie sú najmenej rozvinuté krajiny povinné znižovať podpory, nevyskytujú sa žiadne pochybnosti týkajúce sa podmienok, ktoré tento článok obsahuje.   Požiadavka, aby „rozvinuté členské štáty a rozvojové členské štáty, ktoré si to môžu dovoliť, zaviedli bezcolný a bezkvótový prístup na trh pre výrobky pochádzajúce z najmenej rozvinutých krajín“, nie je v tomto štádiu konkrétne uplatniteľná pre všetky členské štáty.  Niekoľko členských štátov v tejto fáze už dalo určité prísľuby.  Návrhy na ich viazanie ostávajú predmetom diskusie..

BAVLNA

21.	Hoci členské štáty uznávajú existenciu problému, ktorým je potrebné sa v tejto oblasti zaoberať a boli predložené konkrétne návrhy, členské štáty zatiaľ nedosiahli konkrétny a špecifický výsledok, ktorý by bol potrebný pre splnenie požiadavky podľa júlového Rámca na ambiciózne, promptné a konkrétne riešenie tejto problematiky. Členovia sa zhodujú v tom, že v prípade bavlny je potrebné odstrániť všetky formy vývozných dotácií, hoci načasovanie a rýchlosť tohto procesu zatiaľ neboli špecifikované.  Návrhy na okamžité zrušenie vývozných dotácií, resp. na ich zrušenie od prvého dňa implementačného obdobia, zatiaľ nemajú podporu všetkých členských štátov.  Pokiaľ ide o podpory deformujúce obchod, navrhovatelia sa usilujú o ich úplné odstránenie vopred stanoveným spôsobom.  Existuje názor, že rozsah a načasovanie tohto procesu je možné určiť len v kontexte celkovej dohody.  Podľa ďalšieho návrhu by sa mohlo zaviesť aspoň vecné a vopred určené zníženie podpory pre bavlnu od prvého dňa implementačného obdobia s tým, že podstatná časť by bola dosiahnutá počas prvých dvanástich mesiacov a zvyšok by sa dokončil za obdobie kratšie, ako je celkové implementačné obdobie stanovené pre oblasť poľnohospodárstva.  

NEDÁVNO PRIJATÉ ČLENSKÉ ŠTÁTY 

22.	Konkrétne návrhy boli predložené a prediskutované, ale dosiahnutie konsenzu v tejto oblasti nie je nariadené žiadnymi konkrétnymi ustanoveniami týkajúcimi sa flexibility.

MONITOROVANIE A DOHĽAD

23.	Návrh bol predložený, ale zatiaľ sa v tejto otázke nedosiahol žiadny podstatný pokrok.

OSTATNÉ OTÁZKY

24.	Boli predložené, resp. spomenuté určité pozície a návrhy týkajúce sa článku 49 (sektorové iniciatívy, diferenčné exportné dane, geografické označenia).   Tieto otázky ostávajú predmetom záujmu, ale dohoda zatiaľ nebola dosiahnutá.

25.	V prípade návrhov týkajúcich sa článku 50 zatiaľ nebol zaznamenaný zásadný posun.

26.	V prípade malých a zraniteľných ekonomík bol nedávno predložený konkrétny návrh, ktorý však zatiaľ nebol predmetom konzultácií.

27.	Existuje ochota zaoberať sa osobitnými záujmami komoditne závislých rozvojových a najmenej rozvinutých krajín, ktoré dlhodobo čelia poklesu, resp. výraznej fluktuácii cien.  V súčasnosti (keď presné modality ešte nie sú v zásade stanovené) existuje podpora pre názor, že tieto modality by v konečnom dôsledku mali byť spôsobilé účinne riešiť problémy v oblastiach, ktoré sú pre uvedené krajiny kľúčové. 

Poznámky

Príloha B

Prístup na trh pre nepoľnohospodárske výrobky

Správa predsedu Negociačnej skupiny pre prístup na trh pre Výbor pre obchodné rokovania

A.	Úvod
1.	Komentár predsedu k situácii rokovaní o prístupe na trh pre nepoľnohospodárske výrobky (rokovania NAMA) bol pripravený v júli 2005 a rozoslaný v dokumente JOB(05)/147 a Add.1 (ďalej len „komentár predsedu“).  Správa, ktorú som vypracoval na moju zodpovednosť, odráža situáciu v rokovaniach o NAMA v tomto významnom bode Rozvojovej agendy z Dohy a dopĺňa uvedený komentár.

2.	So zreteľom na nadchádzajúcu ministerskú konferenciu sa časť B tejto správy pokúša zdôrazniť tie oblasti zbližovania a vzďaľovania sa v bodoch prílohy B rozhodnutia prijatého Generálnou radou 1. augusta 2004, (ďalej len „rámec NAMA”) a poskytnúť nejaké rady pokiaľ ide o možné budúce smerovanie krokov v niektorých z týchto bodov. Časť C správy obsahuje niektoré záverečné poznámky o možných krokoch zo strany ministrov v Hong Kongu.

3.	V príprave tejto správy boli použité dokumenty poskytnuté členskými štátmi (ako sú uvedené v TN/MA/S/16/Rev.2), ako aj informácie z diskusií na otvorených zasadnutiach skupiny, mnohostranných stretnutiach a bilaterálnych rozhovoroch ak nemali dôverný charakter.

B.	Zhrnutie situácie
4.	Úplné modality musia byť podrobne rozpísané a ak je to potrebné, musia byť uvedené konečné čísla bodov rámca NAMA.  Takáto dohoda by mala tiež obsahovať podrobný plán práce týkajúci sa procesu vytvárania úplných modalít na účely predkladania, overovania a prikladania dodatkov z Dohy k právnym dokumentom.  Aj keď uznávame, že od prijatia rámca NAMA bol dosiahnutý určitý pokrok, stanovenie plných modalít je v súčasnosti ťažko predstaviteľné vzhľadom na neexistenciu dohody o mnohých otázkach v rámci NAMA vrátane vzorca, flexibilít článku 8 a neviazaných ciel.

5.	Pokiaľ ide o štruktúru tejto časti, členské štáty vo všeobecnosti uznávajú, že otázky uvedené v predchádzajúcom odseku sú tri body rámca NAMA, v prípade ktorých sú riešenia požadované ako prioritné a že existuje potreba riešiť ich ako vzájomne previazané. Z tohto dôvodu táto správa začína s týmito tromi otázkami a následne sa bude venovať ďalším bodom rámca NAMA v poradí, v akom sú v nej prezentované.

Vzorec (článok 4 rámca NAMA)

6.	Čo sa týka nelineárneho vzorca, od prijatia rámca NAMA došlo k pohybu. Rozširuje sa spoločný náhľad na podobu vzorca, v ktorý sú členské štáty ochotné prijať na týchto rokovaniach. V skutočnosti sa členské štáty zameriavajú na švajčiarsky vzorec. Počas posledných niekoľkých mesiacov sa venovalo veľa času a úsilia na skúmanie vplyvu takéhoto vzorca tak z defenzívneho, ako aj ofenzívneho uhla pohľadu. V zmysle špecifík takéhoto vzorca sú v zásade na stole dva varianty: vzorec s obmedzeným počtom negociovaných koeficientov a vzorec, v ktorom by hodnota koeficientu každej krajiny bola v podstate založená na priemere viazaných sadzieb daného členského štátu, čoho výsledkom budú početné koeficienty.

7.	Aby nastal posun od rozhovorov o podstate týchto dvoch možností (a ako uznanie skutočnosti, že v konečnej analýze bude záležať na úrovni koeficientu), členské štáty sa v poslednom čase zapojili do diskusie o číslach. Táto diskusia je špeciálne užitočná najmä preto, že merateľným spôsobom preukázala rozsah, v ktorom by sa benchmarky stanovené v článku 16 Ministerskej deklarácie z Dohy dali dosiahnuť.  Keďže je evidentné, že jednou z charakteristík tohto vzorca je riešenie colných špičiek, colnej eskalácie a vysokých ciel (keďže to viac znižuje vysoké clá ako nízke clá), jedným z benchmarkov, ktorý bol predmetom rozdielov v názoroch bola "nižšia ako úplná reciprocita v záväzkoch k znižovaniu" a to ako by mala byť meraná.  Niektoré rozvojové členské štáty zastávajú názor, že to znamená menej ako priemerné percentuálne zníženia t.j. preložené cez vyšší koeficient vo vzorci, ako tie, ku ktorým sa zaviazali rozvinuté členské štáty. Neskôr uvedené však naznačili, že existujú aj iné meradlá nižšej než úplnej reciprocity v záväzkoch k znižovaniu, vrátane konečných sadzieb po škrtoch vo vzorci, ktoré by na ich trhoch boli nižšie ako na trhoch v rozvojových krajinách. Podľa nich takéto meranie nižšej ako úplnej reciprocity v záväzkoch k znižovaniu musí brať do úvahy nie len dodatočné úsilie nimi vynaložené vo všetkých oblastiach, ale tiež flexibility článku 8 a skutočnosť, že niekoľko rozvojových členských štátov a najmenej rozvinutých štátov by bolo vyňatých zo škrtov vo vzorci.

8.	Ďalšie ciele predložené rozvinutými členskými štátmi a niektorými rozvojovými krajinami ako súčasť mandátu NAMA z Dohy sú: harmonizácia colných taríf medzi členskými štátmi; zníženia v uplatňovaných sadzbách a zlepšenie obchodu Juh-Juh. Tieto ciele však boli napadnuté inými rozvojovými členskými štátmi, ktoré zastávajú názor, že naopak nie sú súčasťou tohto mandátu.

9.	Počas neformálnych diskusií sa mnohé členské štáty zapojili do výmeny názorov na základe prístupu s dvoma koeficientmi.  V kontexte týchto diskusií sa spomenuté koeficienty spravidla pohybovali v rozmedzí 5 až 10 pre rozvinuté členské štáty a v rozmedzí 15 až 30 pre rozvojové členské štáty, aj keď niektoré rozvojové členské štáty navrhovali nižšie koeficienty za rozvinuté členské štáty a vyššie koeficienty pre rozvojové členské štáty.  Okrem toho niektoré rozvinuté členské štáty navrhovali tiež koeficient 10 pre rozvojové krajiny. Aj keď však táto diskusia o číslach predstavuje pozitívny vývoj, neodvrátiteľnou skutočnosťou je fakt, že rozsah koeficientov je široký a odzrkadľuje rozdielne očakávania členských štátov týkajúce sa príspevkov, ktoré by ich obchodní partneri mali poskytovať.

Flexibility pre rozvojové členské štáty, ktoré sú predmetom vzorca (článok 8 rámca NAMA)

10.	Hlavným problémom týkajúcim sa flexibilít článku 8 bola otázka prepojenia alebo neprepojenia medzi týmito flexibilitami a koeficientom vo vzorci. Bol vyslovený názor, že flexibility v súčasnosti uvedené v článku 8 predstavujú 4-5 dodatočných bodov ku koeficientu vo vzorci a následkom toho vznikla potreba vziať tento aspekt do úvahy pri koeficiente rozvojových krajín. V reakcii odznel zo strany mnohých rozvojových členských štátov argument, že tieto flexibility sú samostatným opatrením v zmysle znenia tohto ustanovenia a nemali by byť spájané s koeficientom.  Inak by to znamenalo opätovné otvorenie rámca NAMA.  Niektoré z týchto členských štátov tiež vyjadrili názor, že čísla v súčasnosti v hranatých zátvorkách sú minimálnou požiadavkou pre ich citlivé tarifné linky a vyjadrili obavy pokiaľ ide o podmienky spojené s použitím flexibilít ako je napr. ohraničenie hodnoty dovozu. V reakcii na to odznel názor zo strany rozvinutých členských štátov, že sa nesnažia odstrániť flexibility článku 8 a preto opätovne neotvárajú rámec NAMA. Ďalej zdôrazňujú, že čísla v článku 8 sa nachádzajú v hranatých zátvorkách práve preto, aby odrážali skutočnosť, že nie sú fixné a môže byť potrebné ich upraviť smerom nadol v závislosti od úrovne koeficientu.  Okrem toho, niektoré členské štáty predniesli potrebu vyššej transparentnosti a predpovedateľnosti s ohľadom na tarifné linky, ktoré by boli pokryté flexibilitami článku 8.  Niektoré rozvojové členské štáty tiež prezentovali názor, že tie rozvojové členské štáty, ktoré nechcú využívať flexibility článku 8, by mali možnosť využitia vyššieho koeficientu vo vzorci v záujme dosiahnutia vyváženého výsledku.

Neviazané tarifné linky (článok 5,  odsek druhý rámca NAMA)

11.	V diskusii o neviazaných tarifných linkách nastal pokrok. Jestvuje zhoda v tom, že úplné viazanie by bolo žiadaným cieľom rokovaní o NAMA a rozširuje sa názor, že neviazané tarifné linky by mali byť predmetom škrtov vo vzorci za predpokladu, že existuje pragmatické riešenie pre linky s nízkymi uplatňovanými sadzbami. Niektoré členské štáty však zdôraznili, že ich neviazané tarifné linky s vysokými uplatňovanými sadzbami sú tiež citlivé a mali by byť dôkladne zvážené. Zdá sa, že teraz existuje ochota niektorých členských štátov postupovať ďalej na základe nelineárneho systému zvyšovania základných sadzieb a v prípade niektorých členských štátov za predpokladu, že takýto prístup prinesie spravodlivý výsledok.  Nelineárny prístup zvyšovania sadzieb uvažuje o pridaní určitého počtu percentuálnych bodov k uplatňovanej sadzbe neviazanej tarifnej linky s cieľom určiť základnú sadzbu, na ktorú bude aplikovaný vzorec. Existujú dva varianty takéhoto prístupu. V prvom prípade sa k uplatňovanej sadzbe pridáva konštantný počet percentuálnych bodov s cieľom určiť základnú sadzbu.  Druhý variant pozostáva z rozdielneho počtu percentuálnych bodov v závislosti od úrovne uplatňovanej sadzby. Inými slovami, čím nižšia je uplatňovaná sadzba, tým vyššie je zvýšenie a čím vyššia je uplatňovaná sadzba, tým nižšie je zvyšovanie.  Na stole je tiež jeden návrh cieľového priemerného prístupu, kde priemer je stanovený pomocou vzorca, pričom pri neviazaných tarifných linkách sa očakáva konečné viazanie okolo tohto priemeru.

12.	Z praktického hľadiska sa členské štáty v ich diskusii o neviazaných tarifných linkách zmieňovali  najmä o metodike konštantného zvyšovania na stanovenie východiskových sadzieb. V kontexte týchto diskusií sa číslo pre zvýšenie pohybovalo od 5 do 30 percentuálnych bodov.  Rozdiel medzi týmito hodnotami je opäť veľký, ale členské štáty prejavili ochotu byť flexibilné.
 
Ďalšie prvky vzorca (článok 5 rámca NAMA)

13.	Pokiaľ ide o pokrytie výrobkov (odsek 1), členské štáty dosiahli značný pokrok v určovaní zoznamu nepoľnohospodárskych výrobkov v súlade s dokumentom JOB(05)/226/Rev.2.  Hlavným problémom je to, či výstupom tohto procesu má byť dohodnutý zoznam alebo smernice.  Zdá sa, že niekoľko členských štátov je za prvú formu, avšak niektoré dávajú prednosť tej druhej.  V každom prípade je len niekoľko položiek (17), pri ktorých sa názory rozchádzajú a členské štáty by sa mali pokúsiť tieto rozdiely vyriešiť čo najskôr.

14.	Vo veci eqvivalentov ad valorem (odsek 5), sa dosiahla dohoda o konverzii ciel, ktoré nie sú ad valorem,  na ekvivalenty ad valorem na základe metodiky uvedenej v JOB(05)/166/Rev.1 a o ich viazaní v zmysle ad valorem.  Dodnes štyri členské štáty predložili svoje predbežné výpočty AVE, ale mnohé ešte musia byť predložené. Tieto členské štáty musia predložiť túto informáciu čo najskôr, aby zostal dostatočne dlhý čas na viacstranný verifikačný proces.

15.	Otázka toho, ako vyjadriť uznanie za autonómnu liberalizáciu (odsek 4) v rozvojových krajinách za predpokladu, že tarifné linky sú viazané na základe MFN vo WTO od uzavretia Uruguajského kola, nebola podrobne prediskutovaná od prijatia rámca NAMA.  Bude však lepšie riešiť túto otázku až keď bude vzorec jasnejší.

16.	Všetky ostatné prvky vzorca ako je znižovanie ciel začínajúce od viazaných sadzieb po úplnej implementácii súčasných záväzkov (odsek 2), východzí rok (odsek 3), nomenklatúra (odsek 6) a referenčné obdobie pre importované údaje (odsek 7) neboli predmetom diskusií od júla 2004, keďže boli akceptovateľné pre členské štáty tak, ako sú odzrkadlené v rámci NAMA.

Ďalšie flexibility pre rozvojové členské štáty

Členské štáty s nízkym pokrytím viazanosti (článok 6 rámca NAMA)

17.	Skupina rozvojových členských štátov, podliehajúcich ustanoveniam článku 6, predložila v júni 2005 návrh. Dokument navrhoval podporiť členské štáty spadajúce pod tento článok, aby v podstatnej miere zvýšili svoje pokrytie viazanosti a viazali tarifné linky na úrovni zodpovedajúcej ich individuálnemu vývoju, obchodným, fiškálnym a strategickým potrebám.  Predbežná diskusia o tomto návrhu ukázala, že vznikli obavy v tom zmysle, že tento návrh znovu otvorí tento článok snahou o posilnenie flexibilít v ňom obsiahnutých.  Je potrebná ďalšia diskusia o tomto návrhu.  Zdá sa však, že otázka obáv v prípade niektorých členských štátov spadajúcich pod článok 6 sa  netýka ani tak úplného pokrytia viazanosti, ako skôr priemernej úrovne, na ktorej by tieto členské štáty museli viazať svoje clá.

Flexibility pre najmenej rozvinuté krajiny (článok 9 rámca NAMA)

18.	Zdá sa, že existuje jednotný názor na to, že najmenej rozvinuté krajiny budú posudzovať rozsah a úroveň viazanosti, ktorú uplatnia. Zároveň členské štáty naznačili, že toto podstatné zvýšenie záväzkov v oblasti viazanosti, ktoré sa od najmenej rozvinutých krajín očakáva by sa malo realizovať v dobrej viere.  V tomto ohľade boli pre toto úsilie spomenuté niektoré meradlá vrátane pokrytia a úrovne viazanosti prijatých v rámci Uruguajského kola inými najmenej rozvinutými krajinami ako aj ďalšími, len nedávno prijatými najmenej rozvinutými krajinami.

Malé, zraniteľné ekonomiky

19.	Skupina členských štátov nedávno predložila dokument, ktorý okrem iného navrhuje nižšie a lineárne zníženia pre členské štáty identifikované podľa kritéria využívajúceho podiel na obchode. Zatiaľ čo niektoré rozvojové a rozvinuté členské štáty boli solidárne k situácii v takýchto členských štátoch, objavili sa obavy ohľadne prahu používaného na určovanie oprávnenosti a tiež plánovaného riešenia. Ostatné rozvojové členské štáty vyjadrili vážne výhrady o tomto návrhu, ktorý podľa nich vytvára novú kategóriu rozvojových členských štátov a oslabuje ambície rokovaní o NAMA.  Predkladatelia tohto návrhu zdôraznili, že malé, zraniteľné ekonomiky javili znaky, ktoré vyžadovali špeciálne riešenia.

20.	Toto je otázka, v ktorej existujú vážne názorové rozdiely medzi rozvojovými členskými štátmi. Ďalšia diskusia o tomto probléme bude potrebná. Dodatočné štatistické analýzy môžu tieto diskusie uľahčiť.

Sektorové komponenty ciel (článok 7 rámca NAMA)

21.	Zdá sa, že značný pokrok nastal v rokovaní o NAMA v oblasti sektorových komponentov ciel.  Práca, ktorá je vykonávaná v rámci neformálneho procesu z iniciatívy členských štátov bola zameraná  okrem iného na identifikáciu sektorov, pokrytia výrobkov, účasti, koncové sadzby a adekvátne zabezpečenie flexibilít pre rozvojové krajiny.  Okrem sektorových komponentov založených na prístupe rozhodujúceho objemu uvedených v komentári Predsedu – bicykle, chemické látky, elektronika/elektrické zariadenia, ryby, obuv, drevárske produkty, drahokamy a klenoty, farmaceutické a zdravotnícke vybavenie, suroviny a športové potreby – podľa mojich informácií práca pokračuje na ostatných sektoroch, konkrétne odevy, autá/autosúčiastky a textil.

22.	Zatiaľ čo tento komponent rokovaní o NAMA je v rámci NAMA považovaný za kľúčový prvok pre dosiahnutie cieľov článku 16 mandátu Doha NAMA, niektoré rozvojové členské štáty spochybňujú dôvody zapojenia sa do sektorových rokovaní pred definovaním finálnej verzie vzorca. Mnohé štáty tiež viackrát zopakovali názor, že sektorové komponenty sú vo svojej povahe dobrovoľné. Ďalšie rozvojové členské štáty tiež upozornili, že sektorové komponenty škodia menším rozvojovým členským štátom z dôvodu erózie ich preferencií.  Navrhovatelia takýchto iniciatív argumentujú, že sektorové komponenty sú ďalším kľúčovým bodom rokovaní o NAMA a významnou modalitou pre plnenie cieľov v oblasti eliminácie ciel podľa mandátu v článku 16 Ministerskej deklarácie z Dohy. Okrem toho zdôraznili, že niektoré sektorové komponenty boli iniciované zo strany rozvojových členských štátov. Navyše, takéto iniciatívy vyžadujú veľa práce a ich príprava bola časovo náročná. Pokiaľ ide o eróziu preferencií, bola to širokospektrálna otázka.

23.	Členské štáty budú musieť začať zvažovať časový rozvrh pre finalizáciu tejto práce a predloženie výsledkov, ktoré budú aplikované na základe MFN.

Prístup na trh pre najmenej rozvinuté krajiny (článok 10 rámca NAMA)

24.	V rozhovoroch na túto tému bolo poznamenané, že Výbor pre obchod a rozvoj na zvláštnom zasadnutí skúma otázku bezcolného a bezkvótového prístupu pre nepoľnohospodárske výrobky pochádzajúce z najmenej rozvinutých krajín.  Preto členské štáty uznávajú, že diskusie v tomto výbore by najpravdepodobnejšie mali vplyv na tento prvok rámca NAMA a bolo by ich treba v primeranom čase vziať do úvahy.

Nedávno prijaté členské štáty (článok 11 rámca NAMA)

25.	Členské štáty uznávajú rozsiahle záväzky v prístupe na trh urobené nedávno prijatými členskými štátmi v čase ich prijímania.  Z diskusií na túto tému vyplynulo, že tie nedávno prijaté členské štáty, ktoré sú rozvojové, majú prístup k flexibilitám článku 8.  Ako špeciálne opatrenia na zníženie ciel pre nedávno prijaté členské štáty sú niektoré členské štáty ochotné zvážiť dlhšie implementačné obdobia ako tie, ktoré budú umožnené rozvojovým členským štátom. Ďalšie návrhy ako je vyšší koeficient a „odpustené obdobia“ pre nedávno prijaté krajiny boli tiež predložené, ale niekoľko členských štátov bolo proti týmto návrhom. Bol tiež predložený návrh nízkopríjmových ekonomík v procese transformácie, ktoré požiadali o vyňatie zo škrtov vo vzorci v kontexte ich významných príspevkov v čase ich vstupu do WTO a súčasného ťažkého stavu ich ekonomík.  Zatiaľ čo niektoré členské štáty preukázali pochopenie pre situáciu týchto členských štátov, vyjadrili tiež názor, že iné riešenia by mohli byť vhodnejšie. Niektoré rozvojové členské štáty tiež vyjadrili obavu, že tento návrh vytvára rozdiely medzi členskými štátmi.  Tieto otázky vyžadujú ďalšiu diskusiu.
 
Netarifné prekážky v obchode (NTB) (článok 14 rámca NAMA)

26.	Od prijatia rámcovej dohody v júli 2004 sa členské štáty zameriavali na netarifné prekážky (NTB) ako uznanie skutočnosti, že tieto sú neoddeliteľnou a rovnako dôležitou súčasťou rokovaní o NAMA. Niektoré členské štáty zastávajú názor, že predstavujú väčšiu bariéru pre ich vývoz ako clá.  Skupina strávila mnoho času identifikáciou, kategorizáciou a skúmaním oznámených NTB.  Členské štáty používajú bilaterálne, vertikálne a horizontálne prístupy k rokovaniam o NTB.  Mnohé členské štáty napríklad riešia problémy bilaterálne so svojimi obchodnými partnermi. Vertikálne iniciatívy prebiehajú v oblasti automobilov, elektroniky a drevárskych výrobkov.  Objavili sa niektoré návrhy horizontálnej povahy týkajúce sa vývozných daní, vývozných obmedzení a renovovaných výrobkov.  Čo sa týka vývozných daní, niektoré členské štáty vyjadrili názor, že takéto opatrenia spadajú mimo mandát rokovaní o NAMA. Niektoré členské štáty v iných negociačných skupinách tiež spomenuli niektoré NTB, ktoré pôvodne ohlásili v kontexte rokovaní o NAMA. Napríklad mnohé opatrenia na uľahčenie obchodu teraz skúma Negociačná skupina pre uľahčovanie obchodu. Niektoré ďalšie členské štáty tiež naznačili svoj úmysel predložiť tieto problémy pred riadnymi výbormi WTO.  NTB v súčasnosti navrhnuté na rokovanie v skupine NAMA sú uvedené v dokumente JOB(05)/85/Rev.3.

27.	Niektoré návrhy procedurálnej povahy boli predložené s cieľom urýchliť prácu súvisiacu s NTB, vrátane návrhu na organizovanie zasadnutí venovaných NTB.  Tento a ďalšie návrhy budú vyžadovať ďalšie posúdenie.  Členské štáty budú tiež musieť začať zvažovať časové rozvrhy pre predkladanie špecifických rokovacích návrhov a výsledkov NTB.

Vhodné štúdie a opatrenia budovania kapacít (článok 15 rámca NAMA)

28.	Tomuto prvku nebola venovaná žiadna diskusia ako taká, keďže je to prebiehajúca a nedeliteľná súčasť negociačného procesu. Sekretariát vypracoval niekoľko študijných dokumentov počas rokovaní, pričom od spustenia Rozvojovej agendy z Dohy došlo k výraznému nárastu činností zameraných na budovanie kapacít.  Tieto aktivity budú musieť pokračovať berúc do úvahy vývoj rokovaní.

Nerecipročné preferencie (článok 16 rámca NAMA)

29.	V reakcii na výzvy niektorých členských štátov o lepšiu predstavu rozsahu problému dala skupina ACP do obehu indikatívny zoznam produktov (170 HS 6-číselné tarifné linky) náchylné na eróziu preferencií na trhoch ES a USA, ako bolo zistené prostredníctvom indexu zraniteľnosti. Simulácie predložila tiež Africká skupina. Niektoré rozvojové členské štáty vyjadrili obavy, že uvedené tarifné linky zahrňujú väčšinu ich vývozu alebo rozhodujúcu časť vývozu na tie trhy a boli tiež presne linkami, u ktorých sa snažili o zníženie MFN.  Následkom toho tieto členské štáty nemohli prijať akékoľvek riešenie, ktoré počítalo s menej ako úplnými škrtmi vo vzorci alebo dlhšími obdobiami. V tomto smere tieto štáty vyslovili obavu, že neobchodné riešenia neboli skúmané. Pre zástancov tejto veci bolo obchodné riešenie potrebné, keďže sa jednalo o obchodný problém. Podľa nich by ich návrh nepodkopával liberalizáciu obchodu, lebo sa snažili o riadenie takejto liberalizácie na obmedzenom množstve produktov.

30.	Táto otázka je vysoko rozdeľujúca práve preto, že záujmy dvoch skupín rozvojových členských štátov sú v priamom konflikte.  Okrem toho je to širokospektrálny problém a teda ešte citlivejší. Zatiaľ čo hore uvedený zoznam produktov je užitočný pre poskytnutie predstavy o rozsahu problému a môže pomôcť členským štátom zapojiť sa do sústredenejšej diskusie. Je jasné, že všetky zainteresované strany budú musieť preukázať pragmatizmus.

Environmentálne tovary (článok 17 rámca NAMA)

31.	Od prijatia rámcovej dohody v júli 2004 sa v skupine konalo niekoľko obmedzených rozhovorov na túto tému. Je však známe, že množstvo práce podľa článku 31(iii) Ministerskej deklarácie z Dohy vykonal Výbor pre obchod a životné prostredie na zvláštnom zasadnutí. V primeranom čase bude potrebná úzka spolupráca medzi dvoma negociačnými skupinami a inventúra práce vykonanej v tomto výbore zo strany negociačnej skupiny NAMA.

Ďalšie body rámca NAMA 

32.	V skupina ešte neprebehla skutočná diskusia o ďalších bodoch rámca NAMA, ako sú doplnkové modality (článok 12), odstránenie nízkych ciel (článok 13) a závislosť od colných príjmov (článok 16). Čiastočne to má na svedomí povaha problému alebo to, že od navrhovateľov sú požadované ďalšie informácie. Čo sa týka doplnkových modalít, tieto sa stanú významnejšími po finalizácii vzorca. Pokiaľ ide o odstránenie nízkych ciel, bude vhodnejšie zvažovať túto otázku po dosiahnutí lepšej predstavy pravdepodobného výsledku rokovaní o NAMA. Vo veci závislosti od colných príjmov, je potrebné objasnenie povahy a rozsahu problematiky zo strany navrhovateľov.

C.	Záverečné poznámky
33.	Ako je zrejmé z vyššie uvedenej správy, členské štáty majú ešte ďaleko k dosiahnutiu úplných modalít, čo je vysoko znepokojujúce.    Ukončenie rokovaní NAMA do konca roka 2006 vyžaduje ešte veľa úsilia od všetkých členských štátov.

34.	V tomto kontexte by som chcel zdôrazniť, že zásadným cieľom stretnutia v Hongkongu je dosiahnutie spoločnej zhody v chápaní vzorca, flexibilít podľa článku 8 a neviazaných colných taríf.  Dôležité je, aby ministri vo vyššie uvedených otázkach dosiahli rozhodujúci posun, aby bol celkový výsledok akceptovateľný pre všetky zúčastnené strany.  Takýto posun bude predstavovať nevyhnutný podnet pre členské štáty, aby sa pokúsili splniť cieľ úplných modalít pre rokovania NAMA  čo najskôr po dosiahnutí tohto posunu.

35.	Ministri by konkrétne mali:

•	dosiahnuť dohodu o konečnej štruktúre vzorca a zúžiť rozsah čísiel.

•	vyriešiť svoje zásadné rozdiely týkajúce sa flexibilít podľa článku 8.

•	vyjasniť, či prístup konštantného zvyšovania je cestou pre dosiahnutie pokroku, a ak áno, zúžiť rozsah čísiel.

Príloha C

Služby

	Ciele
1.	S cieľom postupne dosiahnuť vyššiu úroveň liberalizácie obchodu so službami, vrátane príslušnej flexibility pre jednotlivé rozvojové členské štáty, sa zhodujeme v tom, že členské štáty by sa pri predkladaní nových a spresnených záväzkov v čo najväčšej možnej miere mali riadiť nasledovnými cieľmi:
(a)	Mód 1
(i)	záväzky na existujúcich úrovniach v oblasti prístupu na trh založené na nediskriminačnom prístupe v rámci sektorov, ktoré sú predmetom záujmu členských štátov
(ii)	odstránenie existujúcich požiadaviek týkajúcich sa komerčnej prítomnosti 
(b)	Mód 2
(i)	záväzky na existujúcich úrovniach v oblasti prístupu na trh založené na nediskriminačnom prístupe v rámci sektorov, ktoré sú predmetom záujmu členských štátov
(ii)	záväzky týkajúce sa módu 2 tam, kde existujú záväzky týkajúce sa módu 1
(c)	Mód 3
(i)	záväzky týkajúce sa posilnenej úrovne podielu zahraničného kapitálu
(ii)	odstránenie alebo podstatné obmedzenie testov ekonomickej potreby
(iii)	záväzky umožňujúce väčšiu flexibilitu v prípade typu povolenej právnickej osoby
(d)	Mód 4
(i)	nové alebo spresnené záväzky týkajúce sa kategórií: poskytovatelia zmluvných služieb, nezávislí odborníci a iní, oddelene od komerčnej prítomnosti, aby medzi iným zohľadňovali:
-	odstránenie alebo podstatné obmedzenie testov ekonomickej potreby
-	označovanie stanovenej dĺžky pobytu a možnosť jeho predĺženia, ak vôbec
(ii)	nové alebo spresnené záväzky týkajúce sa kategórií: vnútropodnikové presuny zamestnancov a obchodné návštevy, aby okrem iného zahŕňali:    
-	odstránenie alebo podstatné obmedzenie testov ekonomickej potreby
-	označovanie stanovenej dĺžky pobytu a možnosť jeho predĺženia, ak vôbec
(e)	Výnimky z doložky najvyšších výhod (MFN)
(i)	odstránenie alebo podstatné obmedzenie výnimiek z doložky najvyšších výhod 
(ii)	vyjasnenie rozsahu platnosti a trvania zostávajúcich MFN výnimiek 
(f)	Rozvrhovanie záväzkov 
(i)	zabezpečenie zrozumiteľného, určitého, porovnateľného a koherentného rozvrhovania a klasifikácie záväzkov v súlade, okrem iného, so Smernicami pre rozvrhovanie (Scheduling Guidelines) v zmysle rozhodnutia prijatého Radou pre obchod so službami dňa 23. marca 2001.
(ii)	zabezpečiť, aby rozvrhovanie ostávajúcich testov ekonomickej potreby bolo v súlade so Smernicami pre rozvrhovanie v zmysle rozhodnutia prijatého Radou pre obchod so službami dňa 23. marca 2001.
2.	Pre potreby rokovaní typu žiadosť-ponuka je možné brať do úvahy sektorálne a modálne ciele identifikované členskými štátmi.
3.	Členské štáty sa musia usilovať o úplnú a efektívnu implementáciu Modalít pre zvláštne zaobchádzanie s najmenej rozvinutými členskými štátmi pri rokovaniach o obchode so službami (LDC modality), ktoré boli prijaté na zvláštnom zasadnutí Rady pre obchod so službami dňa 3. septembra 2003, s ohľadom na prospešnú a zmysluplnú integráciu LDC do multilaterálneho systému obchodovania.
4.	Členské štáty musia zvýšiť úsilie uzavrieť rokovania týkajúce sa určovania pravidiel podľa článkov X, XIII, a XV dohody GATS v súlade so svojim mandátom a časovým rozvrhom:
(a)	Členské štáty by sa mali podieľať na konkrétnejšie zameraných rozhovoroch týkajúcich sa technických a procedurálnych otázok v súvislosti s fungovaním a uplatňovaním možných núdzových ochranných opatrení v oblasti služieb.  
(b)	V otázke vládneho obstarávania by sa v súlade s článkom XIII dohody GATS členské štáty mali podieľať na konkrétnejšie zameraných rozhovoroch a v tomto kontexte klásť väčší dôraz na návrhy predložené členskými štátmi.
(c)	V otázke dotácií by členské štáty mali zvýšiť úsilie s cieľom urýchliť a realizovať výmenu informácií, ktoré sú pre tieto rokovania nevyhnutné a mali by sa podieľať na konkrétnejšie zameraných rozhovoroch týkajúcich sa návrhov predložených členskými štátmi, vrátane prípravy možnej pracovnej definície dotácií v oblasti služieb.
5.	Členské štáty by mali vypracovať obmedzenia týkajúce sa domácej regulácie v súlade s mandátom podľa článku VI:4 dohody GAST ešte pred záverom terajšieho kola rokovaní.  Vyzývame členov, aby vypracovali text na prijatie. Členské štáty by pri tom mali zohľadniť návrhy a ilustratívny zoznam možných súčastí obmedzení podľa článku VI:4.
	Prístupy
6.	V súlade s vyššie uvedenými princípmi a cieľmi súhlasíme s intenzifikáciou a urýchlením rokovaní typu žiadosť-ponuka, ktoré musia zostať hlavným spôsobom rokovania, s ohľadom na zabezpečenie zásadných záväzkov.
7.	Okrem bilaterálnych rokovaní, súhlasíme, že aj rokovania typu žiadosť-ponuka by mali prebiehať na viacstrannom základe v súlade s princípmi dohody GATS a Smernice a postupov pre rokovania o obchode so službami.  Výsledky týchto rokovaní sa rozšíria na základe MFN.  Rokovania by mali byť prebiehať nasledovným spôsobom:
(a)	Ktorýkoľvek členský štát alebo skupina členských štátov môže predložiť žiadosť alebo kolektívnu žiadosť ostatným členským štátom týkajúcu sa akéhokoľvek sektora alebo spôsobu dodávania služieb, pričom v žiadosti určia svoje ciele, ktoré by rokovania mali v rámci daného sektora alebo spôsobu dodávky dosiahnuť.
(b)	Členské štáty, ktorým je príslušná žiadosť určená, ju zhodnotia v súlade s odsekmi 2 a 4 článku XIX dohody GAST a odseku 11 Smernice a postupov pre rokovania o obchode so službami.
(c)	Viacstranné rokovania by mali byť organizované tak, aby bola umožnená účasť všetkých členských štátov, berúc do úvahy obmedzené kapacity rozvojových krajín a menších delegácií zúčastniť sa takých rokovaní.
8.	Náležitá pozornosť sa musí venovať návrhom týkajúcim sa obchodných záujmov malých ekonomík.
9.	Počas rokovaní členské štáty vypracujú spôsoby úplnej a efektívnej implementácie LDC modalít, vrátane promptného:
(a)	vypracovania vhodných mechanizmov pre zosúladenie osobitných priorít týkajúcich sa sektorov a spôsobov dodávky služieb, ktoré sú predmetom záujmu najmenej rozvinutých krajín, v súlade s článkom IV:3 dohody GATS a odsekom 7 LDC modalít. 
(b)	prijatia záväzkov, v čo najväčšom možnom rozsahu, v tých sektoroch a spôsoboch dodávky, ktoré najmenej rozvinuté krajiny identifikovali, alebo identifikujú ako priority svojich rozvojových politík v súlade s odsekmi 6 a 9 LDC modalít.
(c)	poskytnutia pomoci, ktorá najmenej rozvinutým krajinám umožní identifikovať sektory a spôsoby dodávky, ktoré predstavujú ich rozvojové priority.
(d)	poskytnutia cielenej a účinnej technickej pomoci a budovania kapacít najmenej rozvinutým krajinám v súlade s LDC modalitami, a to najmä v súlade s odsekom 8 a 12.
(e)	vypracovania mechanizmu predkladania správ s cieľom napomôcť požiadavku preskúmania stanovenú v odseku 13 LDC modalít.
10.	Cielená technická pomoc by sa mala poskytovať, medzi iným, prostredníctvom Sekretariátu WTO s cieľom umožniť efektívnu účasť rozvojových a najmenej rozvinutých krajín na rokovaniach.  Predovšetkým, v súlade s odsekom 51 tejto deklarácie o technickej spolupráci, by sa cielená technická pomoc mala poskytnúť všetkým rozvojovým krajinám, aby sa im umožnila maximálna účasť na rokovaní.  Okrem toho by technická pomoc mala byť poskytnutá, medzi iným, pri zbere a analýze štatistických údajov o obchode so službami, hodnotení záujmov a prínosov z obchodu so službami, budovaní regulačných kapacít, a to najmä v tých sektoroch služieb, ktoré rozvojové krajiny liberalizujú.
	Časový rozvrh
11.	Uznávajúc potrebu účinného časového rozvrhu pre úspešné ukončenie rokovaní, súhlasíme, že pri týchto rokovaniach sa musia dodržať nižšie uvedené termíny:
(a)	Všetky zostávajúce úvodné ponuky musia byť predložené čo najskôr.
(b)	Skupiny členských štátov, ktoré predkladajú viacstranné žiadosti ostatným členským štátom, by ich mali predložiť do 28. februára 2006, alebo čo najskôr po tomto termíne.
(c)	Druhá séria revidovaných ponúk musí byť predložená do 31. júla 2006.
(d)	Konečné návrhy zoznamov záväzkov musia byť predložene do 31. októbra 2006.
(e)	Členské štáty sa musia usilovať o splnenie požiadaviek stanovených v bode 9(a) vyššie najneskôr do dátumu, ktorý je uvedený v bode 11(c).
	Hodnotenie dosiahnutého pokroku
12.	Zvláštne zasadnutie Rady pre obchod so službami preskúma pokrok v rokovaniach a bude monitorovať realizáciu cieľov, prístupov a časového rozvrhu určených touto prílohou.

Príloha D

Pravidlá

I.  Antidumping, subvencie a vyrovnávacie opatrenia vrátanie dotácií pre rybolov

1.	Uznávame, že dosiahnutie dôležitých výsledkov vo všetkých aspektoch mandátu Pravidiel – vo forme dodatkov k dohodám o antidumpingu a dohodám o subvenciách  a vyrovnávacích opatreniach – je dôležité pre vývoj multilaterálneho obchodného systému založeného na pravidlách a pre celkovú bilanciu výsledkov v DDA;

2.	Snažíme sa dosiahnuť v rámci rokovaní o pravidlách ďalšie zlepšenie najmä v súvislosti s transparentnosťou, predvídateľnosťou a zrozumiteľnosťou príslušných obmedzení, ktoré bude prospešné pre všetky členské štáty, najmä vrátane rozvojových a najmenej rozvinutých členských štátov. Z tohto hľadiska sa musí k rozvojovej dimenzii rokovaní pristupovať ako k integrálnej súčasti akéhokoľvek výsledku;

3.	Vyzývame účastníkov, aby pri zvažovaní možných objasnení a zlepšení v oblasti antidumpingu zobrali do úvahy okrem iného aj (a) potrebu vyhnúť sa neoprávnenému používaniu antidumpingových opatrení a zachovať, ak sú dané opatrenia oprávnené, základnú koncepciu, princípy a účinnosť nástrojov a ich cieľov; a (b) vhodnosť obmedzenia nákladov a komplexnosti konania rovnakým dielom pre zúčastnené strany ako aj vyšetrovacie orgány pri súčasnom posilnení náležitého postupu, transparentnosti a predvídateľnosti takýchto konaní a opatrení;

4.	Zastávame názor, že na rokovaniach o antidumpingu by sa mali v prípade potreby objasniť a zlepšiť pravidlá týkajúce sa okrem iného aj (a) stanovenia dumpingu, ujmy a príčiny, ako aj o aplikácii opatrení; (b) postupov, ktoré upravujú začatie, vedenie a ukončenie prešetrovania vo veci antidumpingu, vrátane zámeru posilniť riadny právny postup a zvýšiť transparentnosť; a (c) úrovne, rozsahu a trvania opatrení, vrátane posúdenia cla, predbežného a nového preskúmania prepravcov, ukončenia platnosti alebo konaní súvisiacich s obchádzaním zákona.;

5.	Uznávame, že sa rokovania o antidumpingu zintenzívnili a prehĺbili, že účastníci preukazujú vysokú úroveň konštruktívnej angažovanosti, a že proces dôkladnej diskusie o otázkach vyplývajúcich zo špecifických návrhov znenia dodatkov k Dohode o antidumpingu bol produktívny a zároveň predstavoval potrebný krok k dosiahnutiu dôležitých výsledkov, ku ktorým sa ministri zaviazali;

6.	Konštatujeme, že v rámci rokovaní o antidumpingu Negociačná skupina pre pravidlá podrobne prediskutovala návrhy týkajúce sa takých otázok, ako napr. stanovenie ujmy/príčiny, pravidlo nižšieho cla (lesser duty rule), transparentnosť a riadny právny postup, predbežné preskúmanie, ukončenie platnosti, posúdenie cla, obchádzanie opatrení, využitie dostupných faktov, limitované preskúmanie a sadzby všetkých ostatných, definícia dumpingového dovozu, pridružené strany, výrobok, ktorý je predmetom úvahy, a začatie a ukončenie prešetrovania, a že tento proces diskusie o návrhoch, ktoré boli skupine predložené alebo majú byť predložené, bude pokračovať aj po konferencii v Hong Kongu.

7.	Konštatujeme so zreteľom na subvencie a vyrovnávacie opatrenia, že napriek predloženiu návrhov dodatkov k dohode o subvenciách a vyrovnávacích opatreniach, ktoré sa týkali mnohých otázok, vrátane definície subvencie, špecifickosti, zakázaných subvencií, závažného prípadu neobjektívnosti, exportných úverov a garancií, ako aj rozdelenia výhod, existuje potreba prehĺbiť analýzu na základe návrhov znenia s cieľom dosiahnuť vyrovnaný výsledok vo všetkých oblastiach mandátu skupiny;

8.	Konštatujeme potrebu aplikovať v prípade antidumpingových a vyrovnávacích opatrení akékoľvek vysvetlenia a zlepšenia, ktoré sú pre oba nástroje relevantné a vhodné;

9.	Pripomíname náš záväzok z Dohy zlepšiť vzájomnú podporu obchodu a životného prostredia, konštatujeme existenciu širokej zhody v tom, že skupina by mala posilniť obmedzenia týkajúce sa subvencií v rybolove aj prostredníctvom zákazu určitých foriem dotácií na rybolov, ktoré prispievajú k nadmernej kapacite a nadmernému lovu rýb, a vyzývame účastníkov, aby včas vynaložili širšie úsilie smerujúce okrem iného aj k stanoveniu povahy a rozsahu týchto obmedzení, vrátane transparentnosti a vykonateľnosti.  Zvláštne a rozdielne zaobchádzanie, ktoré je vhodné a účinné v prípade rozvojových a najmenej rozvinutých členských štátov, by sa malo stať integrálnou súčasťou rokovaní o subvenciách pre rybolov, berúc do úvahy význam tohto sektora so zreteľom na priority rozvoja, znižovanie chudoby a obavy súvisiace s bezpečnosťou potravín a obživy.;

10.	Vedieme skupinu k intenzifikácii a urýchleniu negociačného procesu vo všetkých oblastiach svojho mandátu na základe podrobných návrhov znenia, ktoré boli alebo budú predložené skupine, ako aj k čo najskoršiemu ukončeniu procesu analýzy návrhov účastníkov týkajúcich sa dohôd o antidumpingu a dohôd o subvenciách a vyrovnávacích opatreniach;

11.	Poverujeme predsedu, aby pripravil, v dostatočnom časovom predstihu na zabezpečenie včasného výsledku v kontexte konečného dátumu pre DDA v roku 2006 so zohľadnením priebežného pokroku v iných oblastiach rokovaní, konsolidované znenia dohôd o antidumpingu a dohôd o subvenciách a vyrovnávajúcich opatreniach, ktoré budú tvoriť základ posledného štádia rokovaní.

II.  Regionálne obchodné dohody 

1.	Vítame pokrok v rokovaniach zameraných na objasnenie a zlepšenie obmedzení a postupov WTO týkajúcich sa regionálnych obchodných dohôd (RTA).  Tieto dohody, ktoré môžu napomôcť liberalizácii obchodu a podporiť rozvoj, sa stali dôležitým prvkom obchodnej politiky prakticky každého členského štátu.  Transparentnosť RTA je preto predmetom systematického záujmu rovnako ako obmedzenia, ktorými sa zabezpečuje komplementarita medzi RTA a WTO.

2.	Oceňujeme pokrok pri definovaní prvkov mechanizmu transparentnosti pre dohody RTA, ktorý sa zameriava najmä na zlepšenie existujúcich postupov WTO na účel zhromažďovania faktických informácií o RTA bez toho, aby boli dotknuté práva a záväzky členských štátov.  Dávame pokyn Negociačnej skupine pre pravidlá, aby zintenzívnila svoje úsilie pri riešení otvorených otázok tak, aby bolo možné urobiť predbežné rozhodnutie o transparentnosti RTA do 30. apríla 2006.

3.	Vyslovujeme uznanie Negociačnej skupine pre pravidlá za jej prácu na obmedzeniach WTO, ktoré upravujú dohody RTA, a okrem iného aj na požiadavke „zahrnutia v zásade celého obchodu“, trvaní prechodných období pre RTA a vývojových aspektov RTA.  Skupine dávame pokyn zintenzívniť rokovania založené na návrhoch znení čo najskôr po Šiestej ministerskej konferencie, aby sa dosiahli vhodné výsledky do konca roku 2006.

Príloha E
Uľahčovanie obchodu
Správa Negociačnej skupiny pre uľahčovanie obchodu adresovaná Výboru pre obchodné rokovania
1.	Od svojho založenia 12. októbra 2004 sa Negociačná skupina pre uľahčovanie obchodu stretla jedenásťkrát, aby pracovala podľa mandátu, ktorý je súčasťou prílohy D rozhodnutia prijatého Generálnou radou 1. augusta 2004.  V prospech rokovaní hovorí skutočnosť, že mandát umožňuje priamo sa zaoberať centrálnou rozvojovou dimenziou rokovaní z Dohy prostredníctvom prínosov reforiem pre všetky členské štáty WTO v oblasti uľahčovania obchodu, posilnenia kapacity pre uľahčovanie obchodu v rozvojových a a najmenej rozvinutých krajinách a  ustanovení o zvláštnom a odlišnom zaobchádzaní (S&DT), ktorými sa zabezpečuje flexibilita.  Na základe plánu práce skupiny (TN/TF/1), členské štáty prispeli k dohodnutej agende skupiny predložením 60 písomných návrhov navrhnutých viac ako 100 delegáciami.  Členské štáty si cenia transparentný a široko obsažný spôsob, ktorým sa rokovania v súčasnosti vedú.
2.	Dobrý pokrok sa dosiahol vo všetkých oblastiach, ktoré mandát pokrýva, jednak prostredníctvom ústnych ako aj písomných príspevkov členských štátov.  Značná časť stretnutí negociačnej skupiny sa venovala riešeniu negociačného cieľa zlepšiť a objasniť relevantné aspekty článkov V, VIII a X dohody GATT, v súvislosti s ktorými bolo predložených približne 40 písomných návrhov členskými štátmi, ktoré reprezentujú celé spektrum členskej základne WTO.  Diskusiou o týchto návrhoch spolu so súvisiacimi otázkami a odpoveďami (JOB(05)/222) si členské štáty zlepšili svoje vlastné poznatky o príslušných opatreniach a pracujú na nájdení spoločnej pôdy pre mnohé aspekty tejto časti negociačného mandátu.  Mnohé z týchto návrhov pokrývajú aj negociačný cieľ týkajúci sa zlepšenia technickej pomoci a podpory budovania kapacít pre uľahčovanie obchodu ako aj praktickej aplikácie princípu S&DT.  Skupina takisto prediskutovala aj iné cenné návrhy, ktoré sa venujú týmto otázkam. Ďalej sa dosiahol pokrok v súvislosti s cieľom dohodnúť sa na ustanoveniach pre efektívnu spoluprácu colných a iných príslušných orgánov pri uľahčovaní obchodu a v otázkach zameraných na dodržiavanie cla, pričom boli prediskutované dva písomné návrhy. Členské štáty tiež prišli s cenným príspevkami, ktoré sa týkali identifikácie potrieb a priorít v oblasti uľahčovania obchodu, rozvojových aspektov, dôsledkami v oblasti výdavkov, ako aj spolupráce medzi organizáciami. 
3.	Veľa členských štátov poskytlo cenný príspevok vo forme materiálov o svojich skúsenostiach v národnom meradle, kde opisujú uľahčovanie obchodu v rámci procesov národných reforiem.  Oceňujúc hodnotu, ktorý tento aspekt rokovaní prináša rozvojovým a najmenej rozvinutým krajinám, negociačná skupina odporúča povzbudiť členské štáty, aby pokračovali v zdieľaní týchto informácií.
4.	Negociačná skupina odporúča pokračovať, nadväzujúc na doteraz dosiahnutý pokrok v rokovaniach a s cieľom vytvoriť súbor multilaterálnych záväzkov pre všetky body mandátu, v zintenzívňovaní rokovaní na báze návrhov členských štátov tak, ako ich v súčasnosti odráža dokument s názvom TN/TF/W/43/Rev.4, ako aj nových návrhoch, ktoré ešte len budú predložené.  Bez toho, aby tým boli dotknuté pozície členských štátov k jednotlivým návrhom, v ďalšom texte uvádzame pre uľahčenie ďalších rokovaní zoznam (I) navrhovaných opatrení zameraných na zlepšenie a objasnenie článkov V, VIII a X dohody GATT; (II) navrhovaných ustanovení pre efektívnu spoluprácu colných a iných orgánov v súvislosti s uľahčovaním obchodu a dodržiavaním colných predpisov; a (III) širokospektrálnych návrhov.  Pri tejto práci a pri prekladaní ďalších návrhov by mať členské štáty na pamäti celkový konečný termín ukončenia rokovaní a z toho vyplývajúcu potrebu prejsť na sústredenú prípravu návrhu dostatočne skoro po konaní Šiestej ministerskej konferencie s cieľom zabezpečiť včasné uzavretie rokovaní o znení v prípade všetkých aspektov mandátu.
5.	Je potrebné ďalej pokračovať v úsilí a ďalej ho rozšíriť v súvislosti s procesom identifikácie potrieb a priorít jednotlivých členských štátov v uľahčovaní obchodu a s dôsledkami možných opatrení v oblasti výdavkov. Negociačná skupina odporúča prizvať relevantné medzinárodné organizácie, aby ďalej pomáhali členským štátom v tomto procese, pričom oceňuje ich významný príspevok v minulosti, a odporúča povzbudiť ich, aby pokračovali vo svojom úsilí na podporu rokovaní a zintenzívnili ho v ešte širšom meradle.    
6.	So zreteľom na životný význam technickej pomoci a budovania kapacít, ktoré umožnia rozvojovým a najmenej rozvinutým krajinám, aby sa mohli plne zúčastňovať rokovaní a mať z nich úžitok, negociačná skupina odporúča opätovne potvrdiť, posilniť a včas uviesť do platnosti záväzky rámci mandátu prílohy D v tejto oblasti.  Pri zámere doviesť rokovania do úspešného konca bude potrebné venovať zvláštnu pozornosť technickej pomoci a budovaniu kapacít, ktoré umožnia rozvojovým a najmenej rozvinutým krajinám efektívne sa zúčastňovať rokovaní, ako aj technickej pomoci a budovaniu kapacít pre implementáciu výsledkov rokovaní; technická pomoc a budovanie kapacít musia byť presné, efektívne, funkčné a musia odrážať potreby a priority rozvojových a najmenej rozvinutých krajín v oblasti uľahčovania obchodu.  Oceňujúc hodnotnú pomoc, ktorá už bola poskytnutá v tejto oblasti, negociačná skupina odporúča členským štátom, a to najmä rozvinutým, aby pokračovali v zintenzívňovaní svojej podpory komplexným spôsobom a na dlhodobej a udržateľnej báze s podporou bezpečného financovania.
7.	Negociačná skupina odporúča aj prehĺbenie a zintenzívnenie rokovaní o otázke S&DT s cieľom dohodnúť sa na príslušných ustanoveniach, ktoré budú presné, účinné a platné,  a umožnia potrebnú flexibilitu pri implementácii výsledkov rokovaní.  Opätovne potvrdzujúc prepojenie medzi jednotlivými prvkami prílohy D, negociačná skupina odporúča, aby boli ďalšie rokovania o S&DT založené na príspevkoch, ktoré členské štáty predložili v kontexte opatrení súvisiacich s článkami V, VIII a X dohody GATT a vo svojich návrhoch so širokým záberom na S&DT.
I.	NÁVRHY OPATRENÍ NA ZLEPŠENIE A VYJASNENIE ČLÁNKOV V, VIII A X Dohody GATT 
A.	Uverejnenie a dostupnosť informácií
•	Uverejnenie obchodných predpisov
•	Uverejnenie penalizačných ustanovení
•	Zverejnenie na internete
(a)	prvkov uvedených v článku X dohody GATT 1994
(b)	špecifikovaných informácií o procedurálnom postupe a iných požiadavkách na dovoz tovarov 
•	Oznamovanie obchodných predpisov
•	Vytvorenie Informačných miest /SNFP(Single National Focal Point)/Informačných centier
•	Iné opatrenia na zvýšenie dostupnosti informácií
B.	Časové úseky medzi uverejnením a implementáciou
•	Interval medzi uverejnením a vstupom do platnosti
C.	Konzultácie a pripomienky k novým a pozmeneným pravidlám
•	Predchádzajúce konzultácie o nových a pozmenených pravidlách a ich pripomienkovanie 
•	Informácie o požadovaných cieľoch politiky 
 
D.	Predbežné rozhodnutia
•	Poskytovanie predbežných rozhodnutí
E.	Odvolacie postupy
•	Právo odvolania
•	Prepustenie tovaru v prípade odvolania
F.	Iné opatrenia na zvýšenie objektívnosti a nediskriminácie
•	Jednotná administrácia obchodných predpisov
•	Zachovanie a posilnenie integrity a etického správania úradníkov
(a)	Vytvorenie Kódexu správania 
(b)	Počítačový systém na obmedzenie/elimináciu voľnosti v konaní
(c)	Penalizačný systém
(d)	Odborná pomoc pri vytváraní /budovaní kapacít na prevenciu a kontrolu colných priestupkov 
(e)	Ustanovenie personálu pre vzdelávanie a školenie
(f)	Koordinačné a kontrolné mechanizmy
G.	Poplatky a sadzby spojené s dovozom a vývozom
•	Všeobecné obmedzenia týkajúce sa poplatkov a sadzieb uvalených na dovoz a vývoz alebo poplatkov a sadzieb s nimi spojených
(a)	Špecifické parametre poplatkov/sadzieb
(b)	Uverejnenie/notifikácia poplatkov/sadzieb
(c)	Zákaz vyberania neuverejnených poplatkov a sadzieb
(d)	Periodická revízia poplatkov/sadzieb
(e)	Automatické platby 
•	Zníženie/minimalizácia počtu a rozmanitosti poplatkov/sadzieb  
H.	Formality spojené s dovozom a vývozom
•	Obmedzenia týkajúce sa formalít/procedúr a náležitostí súvisiacich s údajmi a dokumentáciou pri dovoze a vývoze
(a)	Nediskriminácia
(b)	Periodická revízia formalít a náležitostí
(c)	Zníženie počtu/obmedzenie formalít a náležitostí týkajúcich sa dokumentácie 
(d)	Používanie medzinárodných noriem
(e)	Jednotný Colný kódex
(f)	Akceptácia komerčne dostupných informácií a kópií 
(g)	Automatizácia
(h)	Single Window a jednorazové predkladanie dokumentov
(i)	Eliminácia kontroly pre odoslaním
(j)	Postupné utlmenie povinného využitia colných maklérov 
I.	Konzularizácia
•	Zákaz požiadavky konzulárnej transakcie
J.	Spolupráca medzi hraničným agentúrami
•	Koordinácia činností a požiadaviek všetkých hraničných agentúr
K.	Prepustenie a preclenie tovarov
•	Zrýchlené/zjednodušené prepustenie a preclenie tovarov
(a)	Preclenie pred príchodom 
(b)	Zrýchlené postupy v prípade expresných zásielok
(c)	Riadenie/analýza rizík, Autorizovaní obchodníci
(d)	Audit po preclení 
(e)	Separačné colné prepustenie z preclenia
(f)	Iné opatrenia na zjednodušenie colného prepustenia a preclenia 
•	Stanovenie a uverejnenie priemerného trvania colného prepustenia a preclenia 
L.	Tarifná klasifikácia
•	Objektívne kritéria pre tarifnú klasifikáciu 
M.	Otázky spojené s prepravou tovaru
•	Posilnená nediskriminácia
•	Obmedzenia vo vzťahu k poplatkom a sadzbám
(a)	Uverejnenie poplatkov a sadzieb a zákaz neuverejnených poplatkov a sadzieb
(b)	Periodická revízia poplatkov/sadzieb
(c)	Efektívnejšie obmedzenia týkajúce sa poplatkov za prepravu
(d)	Periodická výmena medzi orgánmi v susedných krajinách 
•	Obmedzenia týkajúce sa formalít a náležitostí dokumentácie pri preprave
		(a)	Periodická revízia
		(b)	Redukcia/zjednodušenie
		(c)	Harmonizácia/štandardizácia
		(d)	Podpora dojednaní o regionálnej preprave
		(e)	Zjednodušené a prednostné preclenie niektorých tovarov
		(f)	Obmedzenie inšpekcií a kontrol
		(g)	Zapečatenie
		(h)	Spolupráca a koordinácia v súvislosti s náležitosťami dokumentov
		(i)	Monitorovanie
		(j)	Prepravný režim bez preclenia/záruky 
•	Zlepšená koordinácia a spolupráca
(a)	medzi úradmi 
		(b)	medzi úradmi a súkromným sektorom
•	Operacionalizácia a objasnenie pojmov

II.	narhované opatrenie pre efektívnu spoluprácu colných a ostatných orgánov v súvislosti s uľahčovaním obchodu a dodržiavaním cla
•	Multilaterálny mechanizmus výmeny a nakladania s informáciami

III.	širokospektrálne návrhy
1.	Identifikácia potrieb a priorít
•	Všeobecný nástroj pre hodnotenie potrieb a priorít a súčasnej úrovne uľahčovania obchodu
•	Použitie výsledkov hodnotenia ako východiska pre určenie pravidiel pre uľahčovanie obchodu, dohody o zvláštnom a rozdielnom zaobchádzaní a poskytovanie podpory pre technickú pomoc a budovanie kapacít  

2.	Technická pomoc a budovanie kapacít
-	Technická pomoc a budovanie kapacít v priebehu rokovaní

•	Identifikácia potrieb a priorít
•	Zostavenie zoznamu potrieb a priorít jednotlivých členských štátov
•	Podpora vysvetľovacieho a vzdelávacieho procesu vrátane školenia 

-	Technická pomoc a budovanie kapacít po fáze rokovaní

•	Implementácia výsledkov
•	Koordinačný mechanizmus pre implementáciu potrieb, priorít a záväzkov
 
3.	Zmiešané oblasti
•	Identifikácia potrieb a priorít členských štátov v súvislosti s uľahčovaním obchodu
•	Ohodnotenie nákladov 
•	Spolupráca medzi organizáciami
•	Spojitosti a vzájomný vzťah medzi prvkami prílohy D 
•	Zoznam opatrení na uľahčovanie obchodu
•	Hodnotenie súčasného stavu
•	Načasovanie a postupnosť opatrení

Príloha F

Zvláštne a rozdielne zaobchádzanie

Návrhy týkajúce sa Dohody o najmenej rozvinutých krajinách (LDC) 

23)  Dohovor týkajúci sa výnimiek zo záväzkov podľa Všeobecnej dohody o clách a obchode 1994 

(i)	Dohodli sme sa, že žiadosti o výnimky predložené najmenej rozvinutými členskými štátmi v zmysle článku IX Dohody WTO a Dohovoru týkajúceho sa výnimiek zo záväzkov podľa Všeobecnej dohody o clách a obchode 1994 budú posúdené kladne a rozhodnutie bude vydané v lehote do 60 dní.

(ii)	 Zhodujeme sa v názore, že pri posudzovaní žiadostí ostatných členských štátov o výnimky zo záväzkov, výlučne ak sú tieto v prospech najmenej rozvinutých členských štátov, rozhodnutie musí byť vydané v lehote 60 dní alebo vo výnimočných prípadoch čo najskôr po vypršaní tejto lehoty, bez toho aby tým boli dotknuté práva ostatných členských štátov.

36)  Rozhodnutie o opatreniach v prospech najmenej rozvinutých krajín

Dohodli sme sa na tom, že rozvinuté členské štáty musia, a rozvojové členské štáty, ktoré vyhlasujú, že sa nachádzajú v pozícii, ktorá im to umožňuje, by mali: 

(a)	(i)	 Spôsobom, ktorý je zárukou stability, bezpečnosti a predpovedateľnosti poskytnúť do roku 2008 alebo maximálne do začiatku implementačného obdobia trvalý bezcolný a bezkvótový prístup na trh pre všetky výrobky z najmenej rozvinutých krajín.

	(ii)	Členské štáty, ktoré majú v súčasnosti ťažkosti s poskytnutím prístupu na trh tak ako je uvedené vyššie, poskytnú do roku 2008 alebo maximálne do začiatku implementačného obdobia bezcolný a bezkvótový prístup na trh pre najmenej 97 % výrobkov z najmenej rozvinutých krajín určených na úrovni tarifných liniek. Tieto členské štáty navyše podniknú kroky smerom k progresívnemu splneniu uvedených záväzkov pri zohľadnení vplyvu na ostatné rozvojové krajiny nachádzajúce sa na podobnom stupni vývoja, a keď to bude vhodné, budú postupne rozširovať pôvodný zoznam výrobkov.  

	(iii)	Rozvojovým členským štátom bude umožnené prijímať záväzky postupne a bude im zaručená dostatočná flexibilita pokiaľ ide o počet výrobkov.  

(b)	Zaručiť transparentnosť a prehľadnosť preferenčných pravidiel pôvodu vzťahujúcich sa na dovoz z najmenej rozvinutých krajín a prispieť k uľahčeniu prístupu na trh.
Členské štáty budú každý rok oznamovať Výboru pre obchod a rozvoj implementáciu programov prijatých v zmysle tohto rozhodnutia. Výbor pre obchod a rozvoj každý rok posúdi kroky uskutočnené smerom k poskytnutiu bezcolného a bezkvótového prístupu na trh pre najmenej rozvinuté krajiny a s výsledkom oboznámi Generálnu radu, ktorá určí ďalší postup. 
Vyzývame všetkých donorov a príslušné medzinárodné inštitúcie, aby zvýšili finančnú a technickú podporu zameranú na diverzifikáciu ekonomík najmenej rozvinutých krajín a poskytovali dodatočnú finančnú a technickú pomoc s využitím mechanizmov vhodných pre splnenie svojich implementačných záväzkov vrátane splnenia požiadaviek v oblasti sanitárnych a fytosanitárnych opatrení a technických prekážok obchodu, a tiež aby pomáhali týmto krajinám zvládnuť procesy prispôsobovania, medzi ktoré patria aj procesy potrebné pri vyrovnávaní sa s multilaterálnou liberalizáciou obchodu z pohľadu doložky najvyšších výhod.       

38)  Rozhodnutie o opatreniach v prospech najmenej rozvinutých krajín

Opätovne zdôrazňujeme, že najmenej rozvinuté krajiny budú musieť prevziať záväzky a koncesie len v rozsahu zodpovedajúcom ich konkrétnym rozvojovým, finančným alebo obchodným potrebám a administratívnym a inštitucionálnym kapacitám.   

V kontexte dohôd o súdržnosti s ostatnými medzinárodnými inštitúciami vyzývame donorov, multilaterálne organizácie a medzinárodné finančné inštitúcie ku vzájomnej koordinácii činností s cieľom dosiahnuť, aby najmenej rozvinuté krajiny neboli vystavené podmienečnosti úverov, grantov a oficiálnej rozvojovej pomoci odporujúcej ich právam a povinnostiam zakotveným v dohodách WTO.     

84)  Dohoda o obchodných aspektoch investičných opatrení  

Najmenej rozvinutým krajinám bude povolené dočasne uplatňovať existujúce opatrenia, ktoré sú v rozpore s ich záväzkami podľa Dohody o investičných opatreniach týkajúcich sa obchodu s tovarom. Najmenej rozvinuté krajiny budú informovať Radu pre obchod s tovarom o takýchto opatreniach v lehote do dvoch rokov; začiatok tejto lehoty je 30 dní po dátume tejto deklarácie.  Najmenej rozvinuté krajiny budú môcť tieto jestvujúce opatrenia uplatňovať do konca nového sedemročného prechodného obdobia. Rada pre obchod s tovarom je oprávnená predĺžiť toto prechodné obdobie v zmysle existujúcich postupov ustanovených v Dohode o investičných opatreniach týkajúcich sa obchodu s tovarom, na základe posúdenia finančných, obchodných a rozvojových potrieb príslušného členského štátu. 
Najmenej rozvinutým krajinám bude tiež povolené zaviesť nové opatrenia odchyľujúce sa od ich záväzkov podľa Dohody o investičných opatreniach týkajúcich sa obchodu s tovarom. Rada pre obchod s tovarom musí byť oboznámená o týchto nových investičných opatreniach týkajúcich sa obchodu s tovarom v lehote do šiestich mesiacov od ich prijatia. Rada pre obchod s tovarom zaujme k týmto oznámeným informáciám pozitívny postoj a zohľadní jednotlivé finančné, obchodné a rozvojové potreby príslušného členského štátu. Tieto opatrenia nesmú zostať v platnosti dlhšie ako päť rokov a ich predĺženie musí posúdiť a odsúhlasiť Rada pre obchod s tovarom.

Všetky opatrenia prijaté v zmysle tohto rozhodnutia, ktoré nie sú kompatibilné s Dohodou o investičných opatreniach týkajúcich sa obchodu s tovarom musia byť do roku 2020 postupne odstránené.

88)  Rozhodnutie o opatreniach v prospech najmenej rozvinutých krajín – odsek 1

Od najmenej rozvinutých členských krajín sa bude vyžadovať prijatie záväzkov a koncesií len v rozsahu, ktorý zodpovedá ich rozvojovým, finančným a obchodným potrebám a administratívnym a inštitucionálnym možnostiam, ak tieto opäť potvrdia svoj záväzok voči základným princípom WTO a príslušným ustanoveniam Všeobecnej dohody o clách a obchode (GATT 1994) a budú dodržiavať všeobecné pravidlá v nich zakotvené.  V prípade ak niektorý z najmenej rozvinutých členských štátov zistí, že nedokáže z uvedených dôvodov splniť istú konkrétnu požiadavku alebo záväzok, obráti sa na Generálnu radu so žiadosťou o posúdenie a vykonanie príslušných krokov.  
Zhodujeme sa v názore, že plnenie úloh a záväzkov najmenej rozvinutých krajín bude vyžadovať dodatočnú technickú a finančnú podporu priamo spojenú s charakterom a rozsahom takýchto úloh a záväzkov, a nariaďujeme WTO, aby s donormi a príslušnými organizáciami koordinovala svoje úsilie významne zvýšiť podporu pre technickú pomoc v oblasti obchodu a budovania kapacít.